Lifan-Z/Chinese-poetries-txt huggingface dataset:
江皋晴日丽芳华，翠竹踈踈映白沙。路转忽逢沽酒客，眼明惟见满园花。望中景助诗人趣，物外春归释子家。向晚却寻芳草迳，夕阳流水绕村斜。
闭门高卧客来稀，起看天花满院飞。地迥杉篁增胜概，庭虚鸟雀噪空饥。酒肠冻涩成新恨，病骨侵凌减旧肥。赖有袁生清兴在，忍寒应未泣牛衣。
一夜同云匝四山，晓来千里共漫漫。不应琪树犹含冻，翻笑杨花许耐寒。乘兴正须披鹤氅，瀹甘犹喜破龙团。无端酒思催吟笔，却恐长鲸吸海干。
开门惊怪雪交加，乱落横飞讵有涯。密竹不妨呈劲节，早梅何处觅残花。山阴客子须乘兴，洛下先生想卧家。病废杯觞寒至骨，哦诗无复更豪夸。
晴烟袅袅弄晨炊，雪屋流澌未觉迟。拟挈冻醪追胜践，聊穿蜡屐过踈篱。扫开折竹仍三迳，认得残梅祇数枝。不耐岁寒心事苦，滔滔欲说定从谁。
未觉春光到柳条，谁教飞絮倚风摇。眼惊银色迷千界，梦断彤庭散百寮。梅坞任从长笛弄，竹窗闲把短檠挑。何人剥啄传清唱，更喜残年乐事饶。
可爱红芳爱素芳，多情珍重老刘郎。踈英的皪尊中影，微月黄昏句里香。胸次自怜真玉雪，人间何处有冰霜。巡檐说尽心期事，肯醉佳人锦瑟傍。
偶向新亭一破颜，高情直寄有无间。地偏已隔东西路，天阔长围远近山。浩荡只愁春雾合，轮囷却喜暮云还。不堪景物撩人甚，倒尽诗囊未许悭。
祇凭诗律作生涯，到处山林总是家。便与清尊卧芳草，不妨皂盖拂残花。侧闻温诏询耆艾，好趁春风入殿衙。回首能忘旧猿鹤，一篇聊尔记年华。
孤亭一目尽天涯，俯瞰烟村八九家。翠壁何年悬布水，绿阴经雨堕危花。杖藜徙倚凝春望，觅句淹留到晚衙。珍重诗翁莫相恼，枯肠搅断鬓丝华。
不驾朝车叩九扃，独携灵寿向新亭。人言洞里春长在，自庆樽前老复丁。鱼乐波闲诗欲就，鸿冥天阔酒初醒。晚来却向南堂坐，珍重家山数点青。
吏散庭空昼掩扃，行春只到柳边亭。唱酬共喜摛鸿藻，来往何劳笑白丁。一笑歌呼从自醉，几年燠暍为谁醒。定知细札褒扬后，名入麟台汗简青。
几年寂寞掩柴扃，抱膝长吟竹下亭。不向参同论纳甲，且将耘耔付添丁。思玄赋罢惊遥举，止酒诗成恨独醒。却笑春风两蓬鬓，飘萧无复旧时青。
几日春阴锁翠岩，忽惊飞盖度晴岚。身轻似起烟霞痼，意适宁论禄位贪。句法旧超常语六，年华今富达尊三。从容笑语无余事，兴在南山更向南。
几杖归来觅故岩，眼中犹记旧烟岚。诗情自昔元无敌，世味而今更不贪。默数流年欣望八，闲寻隠诀话存三。小生自愧衰颓早，个里凭公为指南。
绿云黄半武夷乡，碧水萦纡一带长。闻道放船飞皂盖，定知行酒载红裳。櫂讴如贺丰年信，乐饮闲酬此日凉。禾忝谁言不阳艳，晚炊流咏有余香。
君家丘壑本圆成，何意寻荒入翠屏。为爱晴云荐孤枕，故将闲日付新亭。梦魂寂寂衣裳冷，心事悠悠简策青。更把枯桐写奇趣，鹍弦寒夜独泠泠。
闲卧秋山尘事稀，西风催唤出岩扉。来看甲第清泉好，更喜仙翁丹颊肥。扪虱坐谈端未厌，连环入梦却思归。明朝振策千峰顶，满袖琼琚背夕晖。
阿香一笑走丰隆，雨遍平畴万顷中。旧喜樊迟知学圃，今看许子快论功。遥怜郁郁翻秋陇，预想垂垂弄晚风。珍重诗翁且彊健，东阡南陌兴无穷。
史君两鬓尚青青，学道仍抛后院笙。溽暑快眠知簟好，晚凉徐觉喜诗成。人从蕲水当年寄，诗比韩公此日清。坐对更深谁是伴，唯应阙月共长庚。
乱山丛里有江乡，华馆清波引兴长。正喜白鸥轻易狎，忽惊红妓俨分行。临流更好挥椽笔，俯槛何妨接羽觞。共说仙翁闲日月，不因春草梦池塘。
幻成飞阁笑谈余，便有新荷水面铺。指点清波浮菡萏，惊呼红影碎陬隅。且将伴侣同杯酒，不用君王予镜湖。多少故交台阁上，问渠落拓更能无。
不须艇子棹歌来，且看芙蓉面面开。卷里有诗都锦绣，席间无地可尘埃。风清月白琴三弄，绿暗红深酒一杯。明日仲宣楼上去，越吟应是首频回。
惆怅江头几树梅，杖藜行绕去还来。前时雪压无寻处，昨夜月明依旧开。折寄遥怜人似玉，相思应恨劫成灰。沈吟日落寒鸦起，却望柴荆独自回。
满山残雪对虚堂，想似当年辋口庄。门掩不须垂铁锁，客来聊复共藜床。故人闻道歌围暖，妙语空传醉墨香。莫为姬姜厌憔悴，论文把酒话偏长。
丈人高卧碧江头，门掩西风万木秋。重喜青山还绕屋，却嫌黄叶渐平沟。开轩且放浮岚入，决水徐通废圃流。便觉园林顿萧爽，不妨随境味玄幽。
向来鞅掌元非病，此日徜徉讵有妨。自喜登台闲瘦竹，人惊步屧响空廊。高斋雨过新山色，曲沼风来旧水光。千里壮心殊未已，不应踈懒兴能长。
无疑莫诣君平肆，任运休寻季主家。谩设铜壶候尺咫，闲参玉表验分差。不妨启处知时节，那更荣枯纪岁华。却羡升平好官府，日高三丈放朝衙。
树杂椅桐继国风，莫教林下长蒿蓬。共期秋实充肠饱，不羡春华转眼空。病起数升传药录，晨兴三咽学仙翁。樱桃浪得银丝荐，一笑才堪发面红。
怪来朽壤耀琼英，小𣃁倾筐可代耕。豢豹于人尽无分，蹲鸱从此不须生。雪镵但使身长健，石鼎何妨手自烹。欲赋玉延无好语，羞论蜂蜜与羊羹。
珍实浑疑露结成，香葩况是雪储精。乍惊磊落堆盘出，旋剖轻盈照骨明。卢橘谩劳夸夏熟，柘浆未许析朝酲。啖余更检桐君录，快果知非浪得名。
闻说牛刀久不更，闲中应接羡门生。向来已悟藏千界，今日何劳倒五行。按𫏋有时聊戏剧，居心无物转虚明。举觞试问同亭侣，九转工夫早晚成。
平地俄惊紫翠堆，便应题作小飞来。炉熏细度岩姿出，线溜遥分壁色开。独往但凭南郭几，远游休剪北山莱。人言造化无私力，珍重仙翁挽得回。
一篑工夫莫坐谈，便教庭际涌千岩。眼中水石今成趣，物外烟霞旧所耽。泉细寒声生夜壑，香销暝霭变晴岚。儿童也识幽栖地，共指南山更近南。
高人结屋乱云边，直面群峰势接连。车马不来真避俗，箪瓢可乐便忘年。移筇绿幄成三径，回首黄尘自一川。认得渊明千古意，南山经雨更苍然。
三径荒凉独掩门，故人车马过相存。长安此去无千里，浊酒何妨尽一尊。共说渊源非曩日，好披肝胆奉明恩。不辞妄窃仁人号，执手临岐敢赠言。
夫君壮节与奇谋，屈首微官世所羞。揽辔未妨聊矍铄，赋诗直为写离忧。苍茫岭海三年别，珍重亲朋几日留。满意分携一杯酒，登山临水不能休。
莫笑君家五亩园，要须胸次亦平宽。坐间花柳阴初合，望外山河势若蟠。把酒尽夸双鬓绿，击鲜争见两轮丹。邻翁未到心先识，更喜诗筒得细观。
是身已分老菟裘，肯为春回作许愁。偶去寻芳朝信马，却来踏雪夜驱牛。铺筵不见小垂手，联句空惭高结喉。更约桃花红浪暖，却陪履舄上兰舟。
相随到处一羊裘，况有澄江散客愁。且看跳鱼并集鸟，莫思去马与来牛。欢情往日空回首，酒味今年不下喉。只待两公高宴罢，却携茶鼎上渔舟。
德义风流夙所钦，别离三载更关心。偶扶藜杖出寒谷，又枉篮舆度远岑。旧学商量加邃密，新知培养转深沉。却愁说到无言处，不信人间有古今。
不知四海已扬汤，舞殿歌台乐未央。五帝威神等牛马，六王子女尽嫔嫱。仙心久已攀姑射，辨口从教泣华阳。行客讵明千古意，虚疑霞佩响琳琅。
北岭苍茫雨欲来，南山腾踯翠成堆。穉杉绕麓千旗卷，野水涵空一鉴开。客路情怀元倥偬，今晨游眺却徘徊。自然触目成佳句，云锦无劳更剪裁。
客路泥涂正所忧，可堪云物更油油。向来结友轻千里，此去还家且一丘。妙处自应从我得，躬行肯使叹吾犹。两贤定许相提挈，厚意何胜杂珮酬。
楚山黄落正离忧，喜见寒杉卷碧油。倦客今年真白发，羽人何日定丹丘。奇兵捷出吾当避，狭路争先子不犹。个里竟能无一语，应惭二鸟起相酬。
旧岁将除新岁来，梅花长是雪毰堆。如何此日三州路，不见寒葩一树开。野水风烟迷惨淡，故园霜月想徘徊。夜窗却恐劳幽梦，速把新诗取次栽。
行穿侧径度荒山，又踏深泥过野田。路转忽然开远望，眼明复此见平川。江烟浦树悲重叠，楚水闽山喜接连。税驾有期心转迫，棱棱瘦马不胜鞭。
暂时相别不须悲，楚调凄凉政尔为。几曲清溪足相送，一天明月岂曾离。上堂嘉庆多为问，缘道风光少赋诗。更谢同袍二三子，夜来幽梦满春池。
去岁潇湘重九时，满城寒雨客思归。故山此日还佳节，黄菊清樽更晚晖。短发无多休落帽，长风不断且吹衣。相看下视人寰小，祇合从今老翠微。
几枝藤竹醉相携，何处千峰顶上归。正好临风眺平野，却须入谷避斜晖。酒边泉溜寒侵骨，坐上岚光翠染衣。踏月过桥惊易晚，林坰回首更依微。
平生壮志浩无穷，老寄寒泉乱石中。闲去披襟弄清泚，静来合眼听玲珑。不知涧寺晴时雨，何似溪亭落处风。吟罢君诗自潇洒，此心端不限西东。
前峰鸾鹤去无踪，邂逅荒寻得故宫。但觉风烟随意好，便惊尘土转头空。提壶命驾幽期远，授简哦诗妙处同。安得西山一丸药，共随箫鼓向云中。
故人千里寄书来，三复尘襟顿豁开。劝我从容深燕养，莫将占毕苦沉埋。杖藜此日应同趣，挥麈何时得共陪。珍重相期俱努力，自惭殊未竭渊才。
年来年去为谁忙，三伏炎蒸忽变凉。阅世谩劳心悁悁，怀人空得鬓苍苍。诗篇眼界何终极，道学心期未遽央。安得追寻二三子，舞雩风月共徜徉。
十年身卧白云堆，已分黄尘断往回。不是幽人遗俗去，肯寻流水渡关来。三秋风月从头说，千里湖山觌面开。久欲过逢须一快，岂知劳结倍难裁。
水边今日共传杯，多谢殷勤数子来。三伏炎蒸那有此，百年怀抱顿能开。云山合匝还生雾，雪涧崩腾怒吼雷。却恨苍屏遮远日，凌风直欲跨蓬莱。
极目危岑杳霭间，谁将层栋压巑岏。瘦筇上上莫辞远，绝境行行得细观。眢井尚余茅绖处，考槃无复硕人宽。倦来拂石支拳睡，万壑吟风午梦阑。
陈迹真成俯仰间，回头犹认碧巑岏。更烦地主殷勤意，得尽云山表里观。景晏共愁归路远，年侵独负酒杯宽。明朝觅句酬珠玉，剩喜诗情却未阑。
几日春风未破寒，远峰晴露玉巑岏。不成蜡屐携筇去，且复钩窗拄颊观。闻道追游当作意，故应期日尚能宽。阴崖冻合无垂练，却恐诗翁兴易阑。
回北成南指顾间，要令华敞对巑岏。家山信有千岩拥，云月何妨两处观。杰阁已资邻筑胜，新基还见缭墙宽。老仙鹤骨殊萧爽，归兴从今岂易阑。
平生三伏断追游，谁唤来穿涧树幽。初讶网横天影破，忽惊人蹴浪花浮。鸣榔不用齐吴榜，鼓枻何须学楚讴。便有金盘堆白雪，却怜清泚向东流。
客子归来春未深，祇应寒雨罢登临。闲窗竟日焚香坐，一段孤明见此心。三径莓苔昼掩关，君来问道却空还。从今蜡屐应无恙，有兴何妨再入山。
游子思亲久聚粮，不堪官里簿书忙。平生况少鹰鹯意，此日尤惭时世妆。腊雪未消欢奉檄，春风初转喜还乡。上堂佳庆从容问，一釂何妨累十觞。
賸喜君才老更成，伊优丛里见孤撑。官身未免心徒壮，亲膝频违泪欲横。簿领不嫌春笋束，廉声要比玉壶清。枉车投翰殷勤甚，安得仁言与赠行。
大阮归来客满堂，更移芳席近回塘。共怜的皪水花净，并倚离披风盖凉。银笔看题青玉案，佳人怅望碧云乡。此时此景真愁绝，病著无因为举觞。
画㦸朱门枕碧山，貂蝉元自出儒冠。更余此日林间乐，远继当年膝下欢。命驾宾朋千里近，放怀琴酒百忧宽。遗编却好传孙子，莫遣因循学宴安。
圆融无际大无余，即此身心是太虚。不向用时勤猛省，却于何处味真腴。寻常应对尤须谨，造次施为更莫踈。一日洞然无别体，方知不枉费功夫。
阙里言诗得赐商，千秋谁复与相望。邹汾断简光前载，关洛新书袭旧芳。析句分章功自少，吟风弄月兴何长。从容咏叹无今古，此乐从兹乐未央。
经旬不到鹿场阴，梦想飞驰不自禁。幸有高轩同胜赏，何妨折屐共幽寻。徘徊未厌诗书乐，感慨难忘忠孝心。更对丰镌哦伐木，风泉云壑助清吟。
重营旧馆喜初成，要共群贤听鹿鸣。三爵何妨奠苹藻，一编讵敢议明诚。深源定自闲中得，妙用元从乐处生。莫问无穷庵外事，此心聊与此山盟。
宫墙芜没几经年，祇有寒烟锁涧泉。结屋幸容追旧观，题名未许续遗编。青云白石聊同趣，霁月光风更别传。珍重个中无限乐，诸郎莫苦羡腾骞。
幽卧寒岩不记年，饱看山月听风泉。舒忧正得琴三叠，玩意惟凭易一编。误落尘中乖夙尚，却思洞里付真传。封章倘幸天从欲，便解铜符谢絷骞。
诛茅结屋想前贤，千载遗踪尚宛然。故作轩窗挹苍翠，要将弦诵答潺湲。诸郎有志须精学，老子无能但欲眠。多少个中名教乐，莫谈空谛莫求仙。
吾家从昔号清门，叔父于今道更尊。客路艰难空自惜，遗经终始向谁论。独寻云峤逢孤侄，共爱春江接故园。细说刈葵休放手，此来真不为盘餐。
十年不共赋阳春，正有胸中万斛尘。失喜清诗还入手，细看佳句转惊人。知公近觉青山好，顾我频嗟白发新。肯过寒斋共尊酒，向来心事请深陈。
秀翁威略憺华戎，遗恨车书久未同。喜有象贤堪嗣事，故知鸿业自无穷。蕃宣合奏三年最，风采俄惊一旦空。根本平生有深计，遗书不但子囊忠。
不应世道即漂沦，何事今年失此人。礼乐端能怀益友，琴笙忍遽乐嘉宾。亦知游好曾通谱，却记登临唤卜邻。两首悲诗数行泪，感伤那复鬭清新。
嵌空奇石战惊涛，楼殿峥嵘势自高。四面真成开玉鉴，三山应是失金鳌。题诗正尔难搜句，举酒何妨共作豪。倚遍栏干更愁绝，归来白尽鬓边毛。
夜来春雪遍林丘，却喜风威晓便收。好上篮舆闲纵目，莫将衲被苦蒙头。微官正愧逍遥社，胜日犹堪汗漫游。欲出林关恋瑶草，不妨尊酒更淹留。
去年寻得李家山，考卜真成屋数间。要与青衿时散帙，闲临碧涧共观澜。诗书本说人间事，勋业休看镜里颜。谁识寥寥千古意，新诗题罢藓痕斑。
向来结友寻名山，下穷绝壑高危颠。胡为一旦堕尘网，五老在望心茫然。青牛底处有行迹，白鹿几时同正员。清游带雨想幽绝，妙处只恐诗中传。
平生本自好楼居，况接高人永昼余。共喜江山入尊俎，从教幕府省文书。感君肯出新诗句，恨我终思旧草庐。拟借韦编订龙马，免推纳甲话蟾蜍。
长占烟波弄明月，此心久矣从谁说。只今一舸漾中流，上下天光两奇绝。回头忽见西郭门，尚喜苏仙有遗烈。问予何事却回船，尘土涴君头上雪。
不到仙洲岁月移，携壶特地款岩扉。已惊素雪清人骨，更喜苍烟染客衣。新赏不妨频徙倚，旧题何事独嘘嚱。明朝驿骑黄尘里，莫待迷涂始赋归。
误落尘中岁序惊，归来犹幸此身轻。便将旧友寻山去，更喜新诗取意成。暖翠乍看浑欲滴，寒流重听不胜清。个中有趣无人会，琴罢尊空月四更。
寒山寒月冷飕飕，只影孤桐万里游。帝乐梦回三叠远，胎仙舞罢一帘秋。未愁悄寂无人会，只恐蹁跹不自休。却笑蕊珠何处所，两忘蝴蝶与庄周。
提携当日忝忘年，曾向瑕丘独请前。喜看玄云生素壁，恍疑后学厕先贤。公游汗漫今何许，我病摧颓久自怜。只有空山无岁月，倚天寒木但苍然。
闲将岁月老烟汀，更遣诗情到杳冥。游子故应悲旧国，壮怀那肯泣新亭。一官避世今头白，万卷收功久汗青。但见潮生与潮落，不知沉醉又还醒。
忽惊萧飒鬓毛秋，起向泉山觅旧游。盘谷门前泪沾臆，云台溪上雪蒙头。归欤吾党又千里，老矣心期但一丘。珍重休斋书满屋，可无三宿为君留。
望望西山日几回，更怜一雨洗浮埃。远游莫说云门寺，往事聊寻单父台。鸡犬萧踈迷洞口，交亲零落半岩隈。尊前见在君须鬭，速上篮舆相逐来。
别离不觉岁时侵，两地相望共此心。今日还成一尊酒，它年应记百篇吟。伤情后会无期定，握手交情有旧深。多谢晚风知此意，不催寒日下踈林。
几年回首梦云关，此日重来两鬓斑。点检梁间新岁月，招呼台上旧溪山。三生漫说终无据，万法由来本自闲。一笑支郎又相恼，新诗不落语言间。
百年地辟有奇功，创见犹惊鹤发翁。共喜安车迎国老，更传佳句走邮童。闲来且看潮头入，乐事宁忧酒盏空。会见台星与卿月，交光齐照广寒宫。
越王城下水融融，此乐从今与众同。满眼芰荷方永日，转头禾黍便西风。湖光尽处天容阔，潮信来时海气通。酬唱不夸风物好，一心忧国愿年丰。
公子威名动海滨，四年相与愧情亲。忽闻黄钺分全蜀，更祝彤庭列九宾。执手便惊成契阔，赠言还喜和阳春。政成但祝归来早，别恨无端莫重陈。
地兼梁益盛中权，自昔畴咨出万全。定喜封章来活国，故烦伏轼去筹边。军民传诏欢声溢，妇女迎门巧笑妍。要答君恩与人望，可无清教逮初筵。
归来寂莫卧漳滨，梦想威容阻再亲。绿野遥闻花欲语，赤书还喜雁来宾。闲中有句人争诵，妙处无心物自春。行马不因吾辈设，胸奇犹得话陈陈。
一旦高辞将相权，身名从此庆双全。人夸迹已风尘外，谁道心游日月边。未许前贤专晚节，更将余事发春妍。君王若要询黄发，便好临雍促肆筵。
蓬莱清浅今几年，武夷突兀还苍然。但忻丹籍有期运，不悟翠壁无寅缘。鼎中龙虎应浪语，纸上爻彖非真传。明朝猿叫三峡路，一叶径上沧浪船。
望断钧天白玉都，石田茅屋讵应无。况蒙一字荣褒衮，便觉千峰胜画图。旧弼诗情高绿野，狂奴心事只风雩。蒲轮几日符嘉梦，恰有流霞酒一壶。
括苍云壑入秋梦，闽岭风霜侵鬓丝。岁晚未收稽古力，径荒曾拟赋归辞。一官坎𡒄嗟丞负，百岁欢荣庆母慈。去步逶迤无愠色，此心惟有古人知。
老去读书秋树根，山林儿女定谁尊。偶缘送客来僧寺，却似披云卧石门。物外祇今成跌荡，人间何处不啾喧。一杯且为阳关尽，双目从教别泪昏。
储胥闻道落初成，共喜儿郎意气生。初恨雨声迷叠鼓，忽惊晴色动高旌。盘牟入咏诗情壮，破的传觞酒今明。纵使腐儒东乡坐，不妨堂上有奇兵。
适亲德范仰循循，遽喜名章肆笔成。賸说台高今胜昔，极知星聚暗还明。当家翰藻争春丽，上客词源彻底清。更共邻翁闲指点，千峰环合水无声。
几年社酒醉班荆，此日祠坛喜落成。误许俗书轻染污，急传佳语颂登平。年丰已荷天垂庆，人杰还欣地炳灵。不信邻村是尘境，请看绿水锁红亭。
忆住潭溪四十年，好峰无数列窗前。虽非水抱山环地，却是冬温夏冷天。绕舍扶踈千个竹，傍崖寒冽一泓泉。谁教失计东迁缪，惫卧西窗日满川。
精祷由来未浃辰，如何嘉澍便遄臻。诚通幽隠如无间，喜动龙天信有因。适叹惔焚千亩尽，忽惊滂润一时均。谁云化育流行妙，只属乾坤不属人。
一气无私物自弃，放臣偏荷主恩宽。方惭妄窃老夫号，讵敢重簪博士冠。身退未妨闲养病，年丰何幸且偷安。新篇似许参同社，愿刺仙舟上钓滩。
阑干苜蓿久空槃，未觉清羸带眼宽。老去光华奸党籍，向来羞辱侍臣冠。极知此道无终否，且喜闲身得暂安。汉祚中天那可料，明年太岁又涒滩。
篱菊斑斑半吐黄，沜中又报紫萸香。装成令节秋还晚，撩得高情老更狂。载酒极知乖胜践，沾衣却免叹斜阳。余年只恐逢辰少，吟罢君诗引兴长。
扣角听君悲复悲，壮心未已欲何之。交游半落丘山外，离别偏伤老大时。尚喜渊潜容贾谊，不须日饮教袁丝。病余我更无憀赖，勉为同怀一赋诗。
迎霜破雪是寒梅，何事今年独晚开。应为花神无意管，故烦我辈著诗催。繁英未怕随清角，踈影谁怜蘸绿杯。珍重南邻诸酒伴，又寻江路觅香来。
心期万壑与千岩，屡向君诗得指南。久恨泠然孤宿诺，偶逢兀者便同参。傥蒙大药分金匕，岂羡奇方出玉函。谁识留连今夕意，沈疴未散莫回骖。
闻道君归湘水东，经行长在白云中。诗成天柱峰头月，酒醒朱陵洞里风。旧学难酬香一瓣，流年谁管鬓双蓬。书来为指誵讹处，不涉言诠不落空。
试上闽山望楚天，雁飞欲断势还连。凭将袖里数行字，与问云间双髻仙。我访旧游终有日，君归故里定何年。祇今千里同心事，静对箪瓢独喟然。
一山云水拥禅居，万里江楼绕屋除。行色匆匆吾正尔，春风处处子何如。江湖此去随沤鸟，粥饭何时共木鱼。孤塔向人如有意，他年来借一蘧蒢。
先生可是爱吾庐，来往邻庵几闰余。柏下竟开千岁室，竹间犹插万签书。悲凉共识临风处，游戏谁知落笔初。寄语山灵勤守护，莫将题柱比相如。
广文何事创楼居，收拾家藏理蠹余。尚有简编充栋宇，拟陈车马大门闾。移床客去邀明月，送酒人来递异书。纵使清贫无长物，犹胜四壁似相如。
落日空山秋气清，泠泠古木乱蝉鸣。仙人一去鹤不返，剑客重来丹已成。静对竹炉烟缕直，细看月窟桂华生。此身旧有蓬瀛约，玉简归来问姓名。
令尹弦歌不下堂，叱嗟层观丽扶桑。朱甍碧瓦临无地，散帙投壶乐未央。得意溪山供徙倚，忘情鱼鸟共徜徉。应观物我同根处，剖破藩篱即大方。
畴昔因来行水余，依依唯认昔人居。新堂已幸经重构，旧事难追更特书。所愿弦歌闻十室，休夸文字赋三都。同来况有濂溪裔，心印相传尽未踈。
闻道君归湘水东，经行长在白云中。诗成天柱峰头月，酒醒朱陵洞里风。旧学难酬香一瓣，流年谁管鬓双蓬。书来为指誵误处，不涉言诠不落空。
试上闽山望楚天，雁飞欲断势还连。凭将袖里数行字，与问云间双髻仙。我访旧游经有日，君归故里定何年。祇今心事同千里，静对箪瓢独喟然。
细读还丹一百篇，先生信笔亦多言。玄机谩向经书觅，至理端于目睫存。二马果能为我驭，五芽应自长家园。明朝驾鹤登山去，此话更从谁与论。
此日观风海上驰，殷勤父老远相随。野饶稻黍输王赋，地接扶桑拥帝基。云树葱茏神女宝，岗峦连抢圣侯祠。黄昏更上丰山望，四际天光蘸碧漪。
大地何人凿小空，翛然一榻卧相容。巨灵擘破三千丈，西竺飞来第二峰。出洞风来疑有虎，藏舟夜半忽乘龙。怪来索我题诗句，稽首何君六石供。
磴道千寻风满林，洞门无锁下秋荫。紫台凤去天关远，丹井龙归地轴深。野老寻真浑有意，道人谢客亦何心。一樽底处酬佳节，俯仰山林慨古今。
病枕经年卧沃洲，满庭枫叶又吟秋。书来如见旧人面，读了还见尘世愁。忧国至今遗白发，穷经空自愧前修。武夷休作相思梦，我已甘心老此丘。
同支派别胄遥遥，南渡衣冠尚北朝。千载图画文献在，两朝开济政明昭。公卿倡和遵皇运，嗣子传家念祖饶。幸得庆源流自远，匡扶人世释尘嚣。
江路经由数十回，无因到此为潮催。尝聆文靖曾游后，欲问蔷薇几度开。今日掣身推案去，暂时秉烛入山来。高僧不问谁家客，独计云轩自把怀。
一道荣光带碧山，天风吹雨渡云关。树浮空翠迷村坞，泉落飞虹泻石湾。赤岭豹栖朝气隠，剑潭龙起夜光寒。咿唔何处经年韵，多在湖东乔木间。
卜筑隆冈远市朝，个中风景总堪描。溪云带雨来茅屋，涧水浮花出石桥。绿遍莎汀牛腹饱，青归麦垅鸟声娇。东邻西舍浑相似，半是渔入半是樵。
帘卷薰风半掩扉，五侯车马往来稀。绿杨门巷鶑鶑语，青草池塘燕燕飞。扫石围棋销白昼，解衣沽酒醉斜晖。山园莫道多寥落，梅子初黄杏子肥。
水绕荒村竹绕墙，俨然风景似柴桑。车缫白雪丝盈轴，铚刈黄云稻满场。几树斜晖枫叶赤，一篱疏雨菊花黄。东邻画鼓西邻笛，共庆丰年乐有常。
土筑低墙草结庵，寻常爱客伴清谈。地炉有火汤初沸，布被无寒梦亦酣。风卷翠松鸣晚笛，雪飘疏竹响春蚕。闭门不管荣枯事，坐傍梅花读二南。
百尺楼台九叠山，个中风景脱尘寰。危亭势枕苍霞古，灵石香沾碧藓斑。佳景每因劳企仰，胜游未及费跻攀。何当酬却诗书债，遂我浮生半日闲。
一钱一剑出新州，五柳凭谁添酒筹。岱壑何嫌松共老，碧波偏向桂招游。不为身后百年计，自是人间第一流。我欲门前张雀网，先将车辙到山头。
因山盛起浮屠舍，遗像仍留内史祠。笔冢近应为塔冢，墨池今已化莲池。书楼观在人随远，兰渚亭存世几移。数纸黄庭谁不重，退之犹笑博鹅时。
濯濯才华耀禁林，翩然忽起故园心。九天得请恩方重，一舸东归春未深。照眼湖山非昨梦，及时诗酒合同襟。不应便作真狂客，讲殿行思听履音。
诗问池堂春草梦，何如风雨对床诗。三薰三沐事斯语，难弟难兄此一时。为母静弹琴几曲，遣杯同举酒千卮。苏公感寓多游宦，岂不临风尚尔思。
陈场老子读书处，金榜山前石室中。人去石存犹昨日，鶑啼花落几春风。藏修洞口云空集，舒啸岩幽草自茸。应喜斯文今不泯，紫阳秉笔纪前功。
支公肯与世相违，故结高堂在翠微。青菜漫随流水去，黄彪时逐暮云归。乔林挂月猿来啸，幽草生风鸟自飞。八万妙门能测度，个中独露祖师机。
遥望南岩百尺岗，青山叠叠树苍苍。题诗壁上云生石，入定岩前石作房。一窍有灵通地脉，半空无雨滴天浆。鹅湖此去无多路，肯借山间结草堂。
非弃清明乐隠居，特因景范面鸳湖。观澜兴罢春风软，濯足歌残夜月孤。照貌不须临玉镜，洗心常得近冰壶。几回鱼跃鸢飞际，识破中庸率性图。
频年游览不暂寘，野艇往来无水程。雨休最好是鸥浴，风静更清闻鹤声。酒家新熟欠前账，僧榻借眠余宿酲。崧高泰华未挂眼，鬓影萧飒难为情。
病身郁屋等惊蛇，埃𡏖何堪举手遮。四海知心是明月，一生结客得梅花。风摇酒浪红鳞小，香暖歌云翠葆斜。休问画桥西去路，要凭消遣旧生涯。
不将帘幕碍虚空，为爱清光入室中。满目尽成金色界，胜游宁羡水晶宫。世缘淡泊尤相称，心镜圆明总一同。长照金樽歌酒乐，争如此境乐无穷。
数椽茅屋俯清溪，学者盈门所得栖。地僻任从云聚散，林深不碍日东西。巍巍道德千年在，凛凛声猷万古齐。遗像载瞻三太息，一庭烟草有余凄。
一岩孤峻出尘埃，下瞰僧坊七宝台。鸿鹄凌空无碍去，浮山供望有情来。临风笑语飘飘远，举酒襟怀落落开。莫讶作诗诗句好，醉魂飞自月边回。
文声宫祉韵鸾和，素履冰霜凛节柯。鹏翼扶摇惊斥鷃，凤翔寥廓舞灵鹅。参玄问学渊源远，友许游从日月多。谁袖新篇来古剡，夜寒不觉耸肩哦。
溶溶漠漠秋光淡，耿耿寥寥夜色清。不是灵根函爽气，如何酝得此香成。玉兔捣霜千万粒，凄风折作四花凝。广寒惯识朝真趣，一笑秋空意欲凌。
羽盖珠旛上下蒙，倚栏碧动舞蛟龙。谁怜澹素朝天面，自现光明满月容。杨柳风柔沾絮湿，蔷薇露重染衣浓。典型犹带醺酣力，酝得余春百倍𬪩。
朝朝暮暮泣阳台，愁绝冰魂水一杯。巫峡云深迷昨梦，潇湘雪重写余哀。菊如相得无先意，梅亦倾心敢后开。恼彻会心黄太史，他花从此不须栽。
湖边无日欠春风，金碧楼台面面同。白鸟惯随船上下，画桥分断水西东。百年乐事浮云外，一段伤心落照中。老尽风流无问处，藕花今是几番红。
孤峰独立耸巑岏，辙迹苔封晕未干。秀拔山川清气上，直冲星斗夜光寒。东南拟作擎天柱，今古称为压地盘。上有鼎湖风雨隔，宝莲吹下碧云端。
长怕山林勒驾回，幽寻空像栎山隈。乘闲特羡春风约，行乐宁论暮景催。情分一家欣满座，穷愁千斛厌成堆。白头甥舅今稀有，愿把清樽日醉陪。
尘埃谁复识瞿昙，高座风生玉麈谈。露浥芙蓉心与净，香浮薝卜鼻先参。杜陵托兴歌茅屋，山谷留情赋草庵。试叩禅关闻密语，前三三与后三三。
吾爱吾庐似野人，轩窗花草逐时新。寻常俗客经过少，咫尺诗仙往复频。小摘园蔬微带雨，浅𥬠瓮蚁曲留春。莫嫌供给全羞涩，礼薄情浓却是真。
端的西来了世缘，有身宁肯自谋安。殷勤疗病肱三折，去住无心指一弹。贝叶翻余清磬在，梵音飘断暮钟残。祇今双树婆娑影，空鏁灵山片月寒。
料理归期不作难，等闲坐蜕白云轩。去来自熟三生路，谈笑聊书四偈言。舍利虽藏多宝塔，化身应返给孤园。阴功若证菩提果，更与众生洗病根。
肩舆行到竹边村，竹里僧房尽闭门。小洞颇闻三里近，残僧今有一人存。旋沽薄酒欺寒力，未怯春泥踏雨痕。笑觅梅花伴归去，断桥流水月黄昏。
桂籍联升望舜裳，香飘折槛馥天光。我心但愧蒹葭倚，众目争观鸿雁翔。策足华涂欣衮衮，致身台路失堂堂。并看双璧埋黄壤，一恸风前泪数行。
龙化当年去不回，空余古洞出崔巍。苍苍野色连天远，脉脉泉音穴地来。壁上梭飞三尺雨，匣中剑跃一声雷。红云六月炎蒸处，应作商霖泽九垓。
鼎来朱墨苦难逃，两夕山中暂释劳。野岫拥檐青巀嵲，回塘足雨绿周遭。翻经深院心宜静，远迹红尘意自高。漫把新篇供写物，么么那敢说诗豪。
连筒接水下横塘，漫袚尘襟引兴长。喜有一枝安静境，闲看九曲泛流觞。凉生客枕秋将老，月上纱窗夜未央。满眼诗材皆可赋，惜哉无计脱官忙。
淼淼长江百尺楼，楼头宿雨坐来收。天连衡岳烟光淡，日抱潇湘水汽浮。风月岂消今古恨，江湖空代庙廊忧。风波满目乡关远，梦绕鸳湖问钓舟。
秀翮翩翩五采鸾，乘云飞傍玉阑干。天开金马文章署，诏选银鱼侍从官。念我羁栖三澨水，怜君出入五云端。从容退食鸣琴处，肯信风尘作吏难。
棱棱直节振朝班，孤剑冲风夜度关。东海波涛明主德，西江烟雨逐臣颜。霜青枫老丹成树，月落猿啼泪满山。横浦栖迟君莫恨，已留名姓在人间。
一梦江湖已十春，芒鞋不践马头尘。只知今日了今日，岂料一身愁一身。南阮固应惭北阮，越人哪得累秦人。西风不但吹游子，吹老天涯白发新。
欲雪未雪天模胡，冻行沙尾鸧鸹呼。北风刮耳立不住，更骑钝马穿枯芦。两生怜我意不舒，江头三日占樯乌。高堂明朝置安舆，买羊沽酒偿勤渠。
鉴湖周围三百里，极目平波清到底。荷花岁久生满湖，人来采莲唱歌起。贺家千顷水云乡，六月荷花风最凉。短楫轻舟来断续，山横晓月正苍苍。
去年永州逢七夕，今年衡州逢七夕。往来不敢怨道路，迎送但知惭吏卒。年年七夕有定时，我行属天那得知。东西南北会逢汝，但愿强健无所苦。
玉潭月色冽以清，石室千里犹典刑。何人遗我双玉瓶，武夷先生翰林卿。约束风雨驱雷霆，长鲸夜吸川为倾。明朝风止醉不醒，扁舟径度君山青。
蜀江捣麻色胜玉，百金才能致一幅。君家入则充栋宇，再拜未肯乞纤粟。为君破悭作此诗，担囊揭箧应有时。比邻寒亡忌唇齿，君但勤渠送川纸。
海涵大阴日西坠，画角一声城欲闭。柴门关上濯足眠，万事不如高枕睡。睡乡广大能我容，兀兀腾腾兴莫穷。推枕起瞻河汉晓，月明庭竹响清风。
庙锡珍符岂偶然，灵华再见只经年。祥开二室昭贻燕，根托同楹自属联。上瑞应诚虽绍至，宸衷思孝益增虔。微臣愿考皇天意，不献终童效异篇。
煌煌瑞彩映金铺，元气回旋即此都。太史连年书盛事，近臣更日奏新图。璇宫荐祉宁虚应，玉叶流芳已兆符。早晚清尘款原庙，临观敢请驻前驱。
风流追数建安年，谁遣朱轓并塞边。举国向来儒服少，是邦端有大夫贤。须公帷幄收长策，着我江湖刺钓船。池阁追凉肯临否，红妆翠盖拥三千。
百适归来又一年，投身烽火戍楼边。私忧自笑愚无策，制胜悬知国有贤。北去燕然堪勒石，西来樊口看烧船。中州更有王夫子，笔阵犹能独扫千。
相风日日问长年，鹢首遥知近个边。别后情亲难过我，故家人物更谁贤。一尊且对荒城酒，六月休牵上水船。小此淹留待追诏，公车归奏牍三千。
相公早勒太常铭，康乐当家更典刑。枪急曾看飞鸟过，笔精时作换鹅经。极知许国心常赤，趁取封侯鬓尚青。若到都城见知旧，为言江汉有浮萍。
阅世波流险未涯，爱君悃愊静无华。高门自惜联三㦸，飞珮何当乞九霞。乔木世臣余故国，采苹齐女甚宜家。君王早晚思前席，会有征书访贾嘉。
荆吴相望各天涯，惜别尊前菊未华。便放扁舟冲骇浪，要看秋日冠轻霞。新诗满路分吾子，盛业康时是故家。好去依刘静边琐，策勋行即赐褒嘉。
上瑞来宁玉座忧，夜声先到竹窗幽。饥肠已作来年饱，病眼聊须腊月收。高士清贫无弊履，故人狂兴阻扁舟。却思清旷江边路，鹑兔成车酒自𥬠。
阴云霭霭草萋萋，晚过东湖雨湿衣。细柳含烟凝翠色，浮鸥戏水弄晴晖。轻舟系缆斜依岸，钓子收纶欲下矶。湖上人家未扃户，儿童蓑笠负薪归。
梦想羌庐一段奇，经行那得雨追随。晴来见说山逾好，胜处如今我自知。虚室真人珠咳唾，卍庵老子白须眉。并游三士风流甚，袖手傍观定有诗。
借雨寻山故自奇，幕中佳客肯相随。清游端拜史君赐，此乐讵容儿辈知。暗谷水来鸣杂佩，远峰烟断出修眉。庾楼百尺江千里，遥忆凭高政索诗。
山南山北雨生寒，竹树风烟苍莽间。青壁倚天元未见，白衣送酒故相关。共追莲社公应许，稳上篮舆我欲还。后日重来拼一月，细扶藜杖觅孱颜。
蹇馿冲雪度松林，啮石溪流有令音。旋摘白云濡燥吻，更参黄蘗印初心。岚开复岭云千叠，冻合浮图玉数寻。一梦经年归去好，宦情全薄此情深。
忆携拄杖过东林，掣电奔雷听法音。青壁倚天元满眼，白云出岫本无心。峩眉江崄公无度，法眼泉清我欲寻。手种庭前柏树子，孤根应比乡来深。
敬亭松竹古藂林，二老风流旧赏音。楼阁长开太平象，钟鱼能洗祖师心。别来黄鹄还千里，盟在白鸥当再寻。却忆西堂大言客，只今高坐海云深。
缓驱千骑出朝京，唤得春回眼界青。旗脚灵风来庙步，马蹄山雪过昭亭。极知太守怀忠款，端为君王荐德馨。惭愧去年冬十月，军书彻夜听鸣铃。
丰年已卜稻如京，雪尽春从草际青。竹里红旗行点点，松间白塔见亭亭。暖回宿麦开寒色，风约疏梅度晚馨。却忆宣城李太白，也将诗句掣斋铃。
紫府仙人自列真，绿章封事更通神。清尘已作连宵雪，不夜潜回万屋春。玉节朱幡来浩荡，云车风马正纷纶。步虚声彻朝元路，便挈荷囊款帝𬮱。
逍遥丘壑欲忘年，忽作风蝉蜕骨仙。钟阜恰从三昧起，灵岩重要一灯传。极知扫迹终无策，且与临岐快着鞭。莫作山林城市想，从来大隠故居廛。
不寄音书又隔年，因师问讯玉堂仙。碧油早觉儒为贵，青海应无箭可传。忆昔丝纶催唤仗，何时沙路听鸣鞭。生涯落寞公知否，准拟松江受一廛。
帐殿称觞送喜频，德音借与万方春。指挥夷夏无遗策，开阖乾坤有至神。南斗夜缠龙虎气，北风朝荡犬羊尘。明年玉烛王正月，拟上梁园奉贡珍。
鞑靼奚家款附多，王师直到白沟河。守江诸将遥分阃，绝漠残胡竞倒戈。翠跸春行天动色，牙樯宵济海无波。小儒不得参戎事，赋赋新诗续雅歌。
边箭收声江不波，庐山高处与天摩。向来只作青鞋计，此去无如紫诏何。尘满庾楼烦翦拂，经余莲社更摩挲。文成本自筹帷幄，不数黥彭战伐多。
青衿陪祀忆初年，老矣斋居重慨然。俎豆不知鹅鹳事，牲牢空荐犬羊膻。北来被发车连野，东去乘槎浪接天。汲汲两宫常旰食，受膰归去泪如川。
尚忆池塘梦阿连，当时此意惜无传。薪车不障洪河决，乔木终随故国颠。柳下煅工真得道，竹林酒友谩称贤。先生义慨云天薄，千载参渠活句禅。
玉珮琼琚出近班，仙槎从此到人间。聊须海内无双士，往镇坤维百二关。御府应留霜简看，乡人休羡锦衣还。呜呼国步艰危日，补衮悬知欠仲山。
投分平生不数人，忆陪文馆笑谈新。资中宰树看成拱，荆府诗筒迹又陈。已恨别离空岁月，那知解后亦参辰。古来命驾须千里，薄宦区区愧此身。
玉宇无尘夜气清，银河彻底素波明。人应好月同千里，身在高楼近五城。丹桂定知怜我老，绿尊何惜为君倾。建章𫛛鹊当年梦，便欲凭空上玉京。
先生早结社中莲，覆锦凭熊亦偶然。不向江湖忘魏阙，故应山泽有儒仙。十洲便著登瀛士，三径难留避世贤。我亦经营一丘壑，问公先乞小壶天。
慕用高名二十年，敢期丹地接周旋。先生义与云天薄，老去心如铁石坚。梦了琼崖身益壮，烟销金坞臭空传。一尊莫惜空相属，宫漏穿花夜色鲜。
鸟乌声乐作初晴，日到南窗气象新。天接琼瑶三万顷，树明组练五千人。已从炎海消阴盭，更与神皋洗战尘。曾侍严宸知帝力，隆兴借与万方春。
起居一代文章老，阙寄音书恰二年。诗债未还缘懒拙，官游如此竟危颠。会稽旧有探书穴，贺监应寻载酒船。我欲从公留十日，问公乞句手亲编。
陌上春风久矣归，墓头衰草正迷离。白头未抆三年泪，黄壤长埋短世悲。忆昔追游常并辔，只今独往更题诗。两儿二弟俱冥漠，顾影伶俜欲语谁。
千骑东方白玉镳，十眉环坐紫檀槽。安南都护来鳌禁，建武将军握豹韬。瘴雨蛮烟惊鼓角，朔云边雪满旌旄。夕烽不到甘泉殿，尺一征还近赭袍。
江山平远三千里，水石嵌空二百岩。地辟天开成洞府，峰回路转有精蓝。九华却立才堪倚，万井横陈我所监。欲赋齐山无杰句，梦中危壁尚巉巉。
同是清都紫府仙，帝教弹压楚山川。星躔错落珠连纬，岳镇岧峣柱倚天。宫羽在县金奏合，骅骝参队宝花鲜。平生我亦诗成癖，却悔来迟不与编。
金华老子定臞仙，翰墨文章遍两川。遗迹已惊风落木，高名依旧日行天。人间易得朱颜老，寺壁空悬玉唾鲜。欲继三贤歌薤露，严诗杜集傥同编。
公如韩子定飞仙，更喜门人老玉川。莫说诗筒频度岭，即看侯弁去朝天。飞龙位正云霄近，集凤楼高采色鲜。我欲扁舟君记否，但教归去杂民编。
忆曾总领道山仙，自挽狂澜制百川。廷策万言功盖世，台评三上力回天。楚东賸喜诗邮速，天北催颁诏墨鲜。老我江湖堪野史，看公勋业手亲编。
使君领客访金仙，小队旌旗锦一川。我欲采芝非辟世，公当立极要擎天。诗声政尔容传稿，僧律何尝禁割鲜。一笑番阳逢岁熟，问公钟磬几时编。
夜横霜竹梦游仙，晓到余干月满川。山绕楼台欲无地，水环洲渚更连天。明霞一抹朱弦直，芳草分垂绿绶鲜。却忆洞庭张乐地，石钟浮磬定同编。
眼里纷纷不要同，从教三径满蒿蓬。肯来与子谈周易，此去何人识魏公。家近星辰双阙北，身居烟浪五湖东。清台有日占云气，一丈丰碑夜贯虹。
黄茅白苇径才通，忽见晴岚扫翠空。从吏只令俱蜑户，仙山何许是鸡笼。逢人渐觉交游少，问路仍行盗贼中。自是粗才合粗使，瘴乡那得便途穷。
一崦人家竹树凉，午阴深处著胡床。石泉政似煮茗沸，稻花已作炊秔香。梦到家园归自好，起寻官路去何长。尘埃满面迎西日，底处青山是故乡。
野水弥漫欲涨川，稻云烘日更连天。定无适粤千金橐，可买临江九段田。黄犊眠边高树荫，白鸡啼处远炊烟。此中若许投簪绂，便老锄耰卜数椽。
乞得东归一信风，敬持牲酒扣灵宫。千寻石甃苍藤合，百岁神仓赤眚空。浥浥午阴移岸树，萧萧凉意满船篷。杖藜更作僧坊去，借壁题诗却未工。
鼎席方虚望已隆，上游那得更烦公。敢言两镇成交契，自是孤根累化工。旧弼新开元帅府，闲官且领太平宫。归家净洗如椽笔，准拟燕然勒骏功。
白彘乌羊见未曾，青蛇赤蚁当常珍。忽惊海物来登坐，能致南烹有故人。万里漂流怜逐食，百年粗粝愧尝新。新𥬠恰趁来时熟，细酌梅花雪片春。
便合朝阳作凤鸣，江亭聊此驻修程。南瞻御路临双阙，东望仙家接五城。日上白门兵气静，春归淮浦暗潮平。遥怜莫府文书省，时下沧浪自濯缨。
空岩相望一牛鸣，不要邮签报水程。天接海光通外徼，地连江势挟重城。丝纶叠至龙恩重，绣斧前驱蜑雾平。凤阁鸾台有虚位，请君从此振朝缨。
饥肠得酒作雷鸣，痛饮狂歌不自程。坐上波澜生健笔，归来钟鼓动严城。不应此地淹鸿业，盍与吾君致太平。伏枥壮心犹未已，须君为我请长缨。
似向川人有夙缘，交游存殁最多贤。今年初识张公子，六月还寻上水船。万里亲庭心已到，一杯别酒意空传。西行賸有新诗句，寄我应书十样笺。
收敛经纶寄一麾，戏分风月与烟霏。醉余彩笔三千首，老去苍官四十围。露菊漙秋催落帽，蜡花摧夜照更衣。登临纵好难留滞，白发双亲待汝归。
引手星辰逼太微，荡胸云物散空霏。莫山好处青成案，秋月明时雪打围。竹洗佳人千点泪，荷翻仙子六铢衣。西岩定有渔翁宿，障雨拦风不肯归。
九月扁舟下水风，一尊佳处与君同。眼高四海氛尘外，诗在千山紫翠中。倾坐只惊谈麈白，踏筵不怕舞衫红。楼头今古无穷事，醉倚胡床月满空。
檐桷飞翔入太空，下窥庐岳最高峰。亭如岘首应遗爱，诗比西湖欲亢宗。天上唤君从此近，酒边着我几时重。凭阑欲去仍回首，谁与佳名自点胸。
灵光便满恒沙界，大士重来七十年。秋入郊原成乐岁，风随箫鼓散香烟。定知蛮獠安三窟，更遣蛟龙閟九渊。太守忧民但逃责，所忻毕至有群贤。
又领诸儒款泮宫，车书同处礼应同。柏庭老影留江月，竹屋寒声作社风。坐客语残香一穗，候人催起鼓三通。归来税冕仍分肉，更觉休官兴未穷。
昨日离筵酒未醒，今朝风雨暗江亭。近人积水春全绿，隔岸荒山夜却青。野吏衣冠行木偶，客船灯火散疏星。宽程且作三旬约，要看庐山紫翠屏。
泽畔行吟我独醒，归程不计短长亭。西风送浪头头白，芳草随人段段青。昨夜疏篷犹窘雨，今朝严鼓欲侵星。无人去唤华容宰，画我江行作小屏。
缩肩得句极酸寒，何似黄郎咳唾间。少日曾经诸老学，传家自有祖师关。词林根柢今谁在，振古风流要力还。我老故应无用此，因君犹欲更晞颜。
作客临川又一年，却寻归路浅滩船。宦游到处真聊尔，别恨何须更黯然。夹道长红惭父老，绕城浓碧记山川。无端此地成留滞，定自从渠有宿缘。
珍重池阳鲁使君，忘年交契独情亲。江山佳处公开府，风雨来时我问津。翠逼笋舆松径合，绿随秧马稻畦新。东归賸作登临好，病怯诗肠故恼人。
绿简朱书自叩真，复炉香雾晚絪缊。雪花便作茶花白，春色还随月色新。江涨不忧堤万丈，年丰何啻粟千囷。微生只拟休官去，拜胙归来吉梦频。
储祥吴越王家子，媲德蓬莱阁上仙。汤沐几年开大国，笄珈长夜揜穷泉。鸾台晓月悲尘镜，凤轸春风泣断弦。木落荄枯何限恨，藁砧应赋悼亡篇。
亭依三塔占清幽，松竹环除翠欲流。晚色晴开千嶂月，波光冷浸一天秋。琼瑶影里诗僧屋，云锦香中钓客舟。风送不知何处笛，雁声惊起荻花洲。
楼上箫声欲断魂，仙官分与一枝春。旋摧妆额添新样，细撚香须数玉尘。月下精神宜淡贮，雪边肌体更清匀。老来花事无消息，只有君诗当写真。
天与孤标不受尘，生憎桃李鬭芳新。诗成名下无虚士，花在身边当丽人。只恐素英欺白发，试烦纤手插乌巾。风流今代神仙尉，管得河阳县里春。
吴楚山河尽付公，君王长策在平戎。人才王谢风流似，地望东西节制雄。赤手尚能探虎穴，白头空是钓鱼翁。将军知我非徐庶，不向江边起卧龙。
贱子如今休说穷，玉麟铜虎信频通。君今持橐甘泉里，我不投书苦海中。且愿耕桑依地主，长教温饱荷天公。回思三十三年事，一笑相逢两秃翁。
梅飘柳坠半春中，庭下绯英细作丛。刺眼定添新叶绿，伤心应似故园红。玄都怨感成尘事，石髓追游满地风。报答春光须作意，乱飘繁萼向晴空。
邂逅溪源一梦中，空余罗袖叠春丛。生怜烟杏匀肌薄，不分江梅映肉红。要识临塘比西子，便须索酒对东风。随君拄杖敲门去，莫惜觥船一棹空。
彩胜宫花闹九门，挽回和气入乾坤。未教柳树夸青眼，先与梅花作返魂。不见新蔬行节物，漫将一岁答春温。病躯可是能顽巧，偏发天公造化恩。
迩来待诏溢金门，诧赋夸诗陋古文。独忿典谟诬旧注，直将尧舜望吾君。公车两吏催朝奏，乙牍中宸达夜分。且忍羁孤度残腊，行看汉殿赏凌云。
匆匆行役驻无因，缟纻相看足礼文。江阔孤舟谁伴我，夜阑尊酒独思君。离筵不用歌三叠，元夕重来月十分。更欲四方随孟子，此生安得化为云。
留别诗成语更酸，谁怜索米困长安。圣朝有意台莱咏，高士无嫌桂柏寒。闻道新书行入奏，少陪征棹慰余欢。一封临召君须出，山色溪光不可餐。
平湖画鹢春无际，古寺名花色斩新。走马未同追胜处，出门翻作送行频。诗成转觉伤离绪，别去应烦说旧因。野店无人山月白，明朝尊酒更愁人。
十年踪迹并萍浮，今日行藏谩倚楼。明月相思淮水外，东风吹梦越江头。深深庭院惊春晚，淡淡鶑花称客愁。记取追随休暇日，殷勤陶谢许同游。
西江派别几经年，圣处骚人总未传。遗我骊珠三叹罢，乞君霞佩一翩然。自闻流水知音趣，苦厌秋虫傍耳煎。归去寒光惊蔀屋，明朝纸价溢都廛。
功成刻楮谩三年，技拙空惭不可传。晚事韩门称弟子，终期幕府颂燕然。相看霜干寒犹在，未许兰膏明自煎。祭灶乞邻端有志，只愁多指费囷廛。
平生不作稻粱谋，身世江湖一舸浮。顾我方论天下事，喜君还向古人求。涂穷解识知津意，岁晚应甘短褐忧。便欲尽携书策卖，东家还许问邻不。
野棠堤柳固依然，无奈轻寒湿暝烟。鶑语匆匆无意绪，花时寂寂废诗篇。晓来洗出天容静，空外吹残雨脚连。春色便须同检校，已随流水半涓涓。
头角峥嵘冠八龙，相逢宛马昔从东。披怀一笑交情重，转眼三年世事空。浪迹偶登君子里，岁寒今见古人风。新诗欲报非琼玖，涉猎由来愧吕蒙。
柳梢梅子暗春城，深院谁家曲水横。海燕未来人鬭草，野鸠相唤雨初晴。韶光纵好都来几，客抱如今作么生。风物不堪频检校，晓来花落半阶平。
是非无遇不心亨，此道吾犹及老成。知己相逢须管鲍，传家各自叹韦平。幽居幸有箪瓢乐，高枕从看宇宙清。富贵傥来安足计，且应尊酒话平生。
胸中逸气凛横秋，欬唾珠玑落九州。堪叹群儿自相贵，如君百战未封侯。相逢不啻平生旧，一笑还从汗漫游。好去殷勤护行李，要看鲸海试吴钩。
失脚尘凡不易收，莫思冠佩裹狙猴。但逢司马心相许，便拟中郎赋远游。弱水蓬莱三万里，仙家日月八千秋。闻名径欲兹山稳，不学刘郎世外求。
东游吴苑定何年，犹有佳名处处传。殆过百闻今果尔，相逢一笑两欣然。强藏燕石知君厚，试乞鸾胶为我煎。世上功名端易与，共期云翼跨芝廛。
白玉楼台近广寒，冷侵银海眩光翻。只应天上梨花老，聊作人间柳絮繁。庆卜有年先一白，喜随宽令到千门。使君浩兴怜诗酒，隽饮谁供五石尊。
平生技拙笑屠龙，去国尤惭易道东。回望飞云亲舍下，不堪伏枕左书空。四方未了男儿志，一饭长怀国士风。怜我已深兄弟好，愿从之子客东蒙。
一剑西来又蒯缑，空余逸气凛横秋。羁情正类南飞鹊，生事浑随万里鸥。岁晚已惊霜入屦，夜寒唯有月当楼。四方八表男儿志，留滞江干恐白头。
万里江山一褐裘，十年踪迹并萍浮。囷禾谁展周郎指，负米长怀季路忧。书剑未酬平昔志，水云空结异乡愁。悠悠万事书空足，独立西风自点头。
潋色岚光暖更妍，阴晴恰称养花天。恼人春事浓于酒，得意莎茵软胜绵。欲把风光供翰墨，直须杖屦蹑云烟。知君已作东山兴，缓步何辞十里阡。
花红水绿鬭春妍，长望江南忆乐天。黄栗留鸣山寂静，野棠梨发树蔫绵。楼台三竺将归路，气象西湖欲晚烟。风物不殊乡国异，好寻归马问长阡。
当头一著没巴鼻，坐断诸方成忌讳。此心不向白云闲，一锡飘然下层翠。晦庵过犯弥天大，居士无端也捏怪。至今落赚有谁知，也要大家偿夙债。
有句无句藤倚树，铁壁银山没回互。三千里外面尊堂，一毫头上全体露。睦州谩说编蒲屡，新丰卖峭不归去。今人不比昔时人，出门便是还乡路。
小亭帘幕垂阴阴，梅香入枕春生屏。西窗月落翠被冷，鸟声残梦东风醒。三年不唤清溪渡，梦里瀼西春水路。江头女儿双翠眉，能唱刘郎芳草句。
风日萧萧两鬓华，倦寻银笔赋余霞。五更枕上无情雨，三月风前薄命花。春困有时因病酒，客怀何日不思家。年来事事心情懒，惟有归耕策最嘉。
沉沉芳酌动金波，笑引疏梅泛玉荷。几度天寒归雁少，一番风雨落花多。功名好在知心懒，富贵重来奈老何。乌鹊数声传喜语，梁间燕子亦能歌。
吴歌婉婉清如水，西风晓自阊门起。双桡艇子采菱来，翠荇绿滨香十里。芙蓉影落已知秋，溅湿罗衣眉黛愁。回声荡桨入门去，明月家家秋水流。
荒城难访十全医，半箧遗书世共悲。宁有故人怜阿骛，但余息女类文姬。忠筹屡画平戎策，宦迹常留堕泪碑。醉扣西州重回首，山阳邻笛夜凄其。
气概凌云孰敢先，中兴事业冠英躔。朝廷议论一言定，翰墨风流四海传。恰跨鳌头升紫阁，忽骑箕尾上青天。竹林笑傲今陈迹，抚榇江皋涕泫然。
十年帅越倦驰驱，适意方谋一壑居。贾谊有才终太傅，薛收无寿处中书。伤心风月江山在，过隙光阴梦幻虚。红紫飘零春色尽，后凋松柏独萧疏。
孩提知爱长知钦，古圣相传只此心。大抵有基方筑室，未闻无址可成岑。留情传注翻榛塞，着意精微转陆沉。珍重友朋勤切琢，须知至乐在于今。
自从相见白云间，离别尝多会聚难。两度逢迎当汝水，数年隔阔是曹山。客来濯足旁僧怪，病不烹茶侍者闲。不是故人寻旧隠，只应终日闭禅关。
折腰为米本忧贫，流落天南瘴海滨。千里云山空别恨，十年萍梗可伤神。拊膺但觉丹心壮，览镜那堪白发新。归去恩深知感激，只惭无德愧斯民。
我有家山与茂林，闭门肯复事幽寻。偶来千古云岩寺，洗尽三生宦海心。竹绠不停泉溜响，苔花难掩剑痕深。秋晴借得重阳意，领客登高共醉吟。
天宇空青晚更佳，溪头滑石路欹斜。山深苦竹方抽笋，日暖甘菘始放花。莎草墙垣沾燕屎，棘针篱落聚蚕沙。预知半夏当归去，栀子开时应到家。
滔滔逝者若斯夫，不有耆儒孰共扶。昭揭五条皆达道，由来一本不殊途。圣经奥义难穷尽，老笔名言妙写模。我欲研朱同看易，先生肯往此中无。
卜筑愔愔不记年，蒲团布衲夙因缘。一灯明灭照秋雨，残炷有无萦暮烟。空谷风篁自成韵，虚窗霜叶警安禅。昔游尚记春强半，幽鸟相呼细柳眠。
林泉适意可忘年，静境寥寥断俗缘。满户清风翻贝叶，半窗晴日袅炉烟。无尘虚室自生白，隠几安心即是禅。杖策每来乘逸兴，偷闲聊借北窗眠。
同是天边侍从臣，江头相遇转情亲。莹如临汝无瑕玉，暖作庐陵有脚春。五马今朝成十马，两人前日压千人。便看飞诏催归去，共坐中书秉化钧。
江湖漫浪岁年晚，虽有梅花谁寄远。城中可人独吴郎，不惜日力供往返。东郭枝头玉雪明，下有清浅溪流横。新春好趁花前约，莫待飘零空作恶。
人间炎热不可耐，君家瓮头春未央。想当醉倒卧永日，梦绕清淮归故乡。后生那得识此酒，从君乞方还肯否。徽州作赋为欷歔，荆州诗来端起予。
谈天终日口澜翻，来乞清甘醒舌根。满座松声闻金石，微澜鹤影漾瑶琨。淡中知味谁三咽，妙处相期岂一樽。有本自应来不竭，滥觞端可验龙门。
扶疏古木矗危梯，开始知经几摄提。还有石桥容客坐，仰看兰若与云齐。风生阴壑方鸣籁，日烈尘寰正望霓。从此上山君努力，瘦藤今日得同携。
荒榛日莫倚筇时，叹息危亭北海碑。后辈但知尊字画，当年不得戍边垂。岂关贝锦能成祸，祇恐干将不自奇。杜老惜才千古意，如今谁咏六公辞。
山间景物转流年，台上风光处处传。放目便应云梦小，凭栏平挹祝融巅。忽寻故国占天际，谁看孤舟系岸边。百感还将山下去，肯同槁木堕深禅。
迺翁詈贼气如虹，千载衣冠起懦庸。双庙已应同卞壶，佳儿今喜见甄逢。传邮赠我凌云句，断简知君学古胸。忠孝可全须力勉，策勋宁复羡侯封。
二阮向来俱莫逆，支筇为我到山巅。浊醪共饮聊复尔，胜集于今亦偶然。人立千峰秋色里，月生沧海暮云边。高谈此地曾知几，一笑归来对榻眠。
雨后清泉绕舍流，悬知耘耜遍南州。占相岁事端无恙，劳苦农人亦少休。好句收功经百炼，弥旬不见便三秋。闲来只愿长丰稔，江海白鸥盟共求。
玻瓈盆外起千鬟，路入空蒙紫翠间。心远最便天宇迥，眼明偏见野云闲。寒泉宰木留千载，清磬疏钟度两山。我亦湘城三径在，湖边归去洗尘颜。
泽国今年秋气蚤，湖亭清晚独裴徊。翩翻荷盖随风舞，萧瑟松声带雨来。静处岂云身计得，吟边但觉岁华催。悠悠远思凭谁写，多病新来罢酒杯。
知君随寓即能安，久矣家山咏考槃。幕府漫游从鬓秃，竹窗寄傲有书观。此身讵可忘三省，世路何妨阅万端。俯仰周旋皆实理，未应祇向寓中看。
子陵溪水千年绿，犹忆登临日暮时。子去定能寻胜概，书来当复慰相思。简编有味宁论晚，得失从渠莫自疑。也学迂疏教似舅，不应空赋渭阳诗。
相望数舍已云疏，远别何因执子袪。漫仕想应同捧檄，旧闻当不废观书。月明淮水空陈迹，山绕新亭有故墟。暇日更须频访古，因来为我道何如。
梅公山色近庭除，胜日供公几杖余。千古谩传栖迹地，当年谁忆爱君书。丹心炯炯元无间，白发星星不用鉏。待得斯民俱奠枕，归来端亦爱吾庐。
猎猎西风满角巾，登临秋思与云平。山围四野高低碧，江绕东城今古清。莫恨寒花未堪摘，且忻樽酒得同倾。政须客里频回首，细话家山此日情。
煌煌金节按江城，驿路梅花正小春。闻说争迎来满道，定将何术慰斯民。憩棠异日夸南国，怀橘归时拜寿亲。流泽会看均一路，要令治象复熙淳。
清晨领客上巉岩，野路衣襟湿翠岚。九日开樽仍绝景，西风欹帽且高谈。地形盘薄一都会，山色周遭万玉簪。却指飞鸿烟漠漠，故园茱菊老江潭。
隔岸高低露碧山，眼明便作故园看。直从榕影度轻舫，更傍溪光抚曲栏。鸿雁来希空怅望，梅花开早未初寒。喜君万里同情话，明月清风足佐欢。
历遍江南处处山，峤南还得倚楼看。化工此地无余巧，爽气穷冬更逼栏。官事随时宁解了，书盟平日未应寒。相逢自有论文乐，只把空杯未碍欢。
亭成胜日好风光，佳客携将共一觞。苍壁插空千古色，高松荫堤三伏凉。网鱼缕脍寒水玉，剥莲煮鼎甘露浆。便觉故园浑在眼，祇应漓水似潇湘。
顷年未识宜州面，已信诸贤品藻公。幕下从容逢益友，胸中肮脏本家风。一麾且与宽凋瘵，华发应无慕勇功。从古安边须自治，人情初不间华戎。
从昔山川夸八桂，只今文物盛南州。秋风万里携书剑，春日端门拜冕旒。圣世取才先实用，儒生报国岂身谋。且看廷策三千字，为写平时畎亩忧。
重来能复几旬余，临水登山又送渠。夜雨已知农事好，春寒未放小桃舒。眼前佳处应难尽，别后书来讵可疏。我亦相将归旧隠，杖藜时复访楼居。
一雨端能减百忧，肩舆径上最高楼。山容净洗无穷碧，江水新添自在流。已觉春随花片老，不应身似贾胡留。烟蓑风笠南山下，正好归欤看麦秋。
使君卜筑占芳洲，短槛疏篱处处幽。风月随时供燕几，笑谈终日在中流。翩翩影落来宾雁，漠漠寒生欲下鸥。城市山林俱寓目，问君底处足消忧。
淮海相从几岁年，南州雁不到西川。重逢影落烟沙外，却喜身如金石坚。莫叹武城资莞尔，且看平楚正苍然。剸繁自是君余事，毫发难逃止水渊。
方帽冲泥有客来，九衢俗眼莫惊猜。一樽相对十年外，两脚新从万里回。壮志未随衰鬓改，孤怀良为故人开。雪中细放梅花发，不用匆匆羯鼓催。
天与孤清迥莫邻，祇应空谷伴幽人。千林扫迹愁无那，一点横梢眼便亲。顾影莫惊身易老，哦诗尚觉句能新。几多生意冰霜里，说与夭桃自在春。
闻说君家快目亭，湓江直上起千寻。昔人事业规摹在，故国山河草木深。世态从渠翻覆手，壮图还我短长吟。会须一展平戎策，始称平生洒落襟。
畴昔相看意便倾，重逢便觉眼增明。半生漫仕壮心在，五月长江去棹轻。龟椟久藏千乘宝，鹏风方快九霄程。公朝兼用人门选，外氏传家旧有声。
为邦和气满乡闾，袖手还家乐有余。案上简编元好在，闲中日月更宽舒。功名且要身长健，寻尺何求计不疏。好泛菊英斟寿酒，扁舟吾欲赋归欤。
晓风猎猎笛横秋，泽国名山九日游。万里烟云归老眼，千年形势接中州。丘原到处堪怀古，萸菊随时岂解愁。此日此心谁共领，朝宗江汉自东流。
老子曾从先觉游，后来文采继风流。胸中有意穷千古，笔下成章映九秋。尘世利名无着莫，圣门事业要精求。咏归消息今犹在，鱼跃鸢飞会得不。
留连红紫计无从，晚惜芬芳万卉空。枕上几回清梦断，风前政可碧纱笼。春随夜雨但三叹，韵入香醪尚一中。长有花开消息在，不应鸣鼓便相攻。
闭门谢客少过从，独倚修篁傲碧空。忽喜千条发琼蕊，纷如万鹤出樊笼。与君前日徘徊久，得句悬知惨淡中。胸次本无愁可著，何为苦要酒兵攻。
夜读韦编起欲从，门前流水落花空。春同心事应长在，月当灯光不用笼。吊古谁能嗟泽畔，高吟且欲效隆中。君诗似玉无瑕玷，岂有他山石可攻。
市朝车马列云从，君有危楼出半空。但觉乾坤增老眼，不妨日月转空笼。花开花落关何事，江北江南只此中。互出新诗殊未艾，长城尚许短兵攻。
故人畴昔隠西峰，野寺幽房一径通。无复老僧谈旧事，空余修竹满清风。梦中寻胜忘南北，句里论心岂异同。我欲壁间题唱和，他年留得诧南公。
清溪南畔小桥东，落月纷纷水映红。五夜客愁花片里，一年春事角声中。歌残玉树人何在，舞破香衫曲未终。却忆孤山醉归路，马蹄残雪衬春风。
楼中香漂百和浓，楼下锦缬翻东风。玉樽美酒清若空，吴姬妆面相映红。人生一笑不易得，是间一醉千金直。元龙百尺君勿论，芳时且可金杯侧。
珍珠滴红敌紫腴，君家宝此如珍珠。我家玉友亦胜友，论交遣到君座隅。秋莲结实甘胜蜜，香粳荐新玉为粒。遥知毫末不及宾，一笑聊同孟光吃。
向来闻名思见面，常恨东西异乡县。即今去我一苇航，亦复经年不相见。重阳佳辰可虚辱，橙香蟹肥家酿熟。相过一醉犹待速，为君已约东篱菊。
池鱼千里磨蚁旋，人生出处俱可怜。束书结邻晏溪侧，淮安一寤三十年。积今成古阅飞电，我与昔人同此叹。悲欢离合置勿论，且喜重逢各彊健。
向来衮衮论风期，百年心事多好违。君如荆石尚衷璞，我似野马初受羁。射阳广阳水云屋，襄城邮城尘土衣。俛眉作吏一不遂，丘壑付君未觉非。
北风吹霜战林樾，菊花雕零梅未发。留君无物供吟笔，一炷沉烟伴清绝。骚人悲凄为摇落，舟挽不回仍此别。还家试碾壑源春，何似卢郎三百月。
寒空黯惨塞不开，簁琼屑玉卷地来。乾坤变灭定何意，风为披拂云剪裁。和声载路天亦喜，簸弄花絮为春台。了知麦秋更好在，老农指此丰年媒。
平明僮奴更笑呼，群飞掇取如拾涂。僵鸢窘兔真鲜腴，劝汝贷此惊啼乌。巢营卯伏知念母，一一向来反哺雏。枭獍纵横凤高引，殄灭此族宁良图。
玉龙睡起长风激，尽蜕玉鳞漂八极。蓬仙帝女聚瑶台，剪水效祥谁所役。或疑天公陋尘域，幻作冰壶供一剧。是耶非耶竟莫知，杯酒聊容曲身直。
淮春之楼高突兀，凭栏小耐寒如割。平湖穹山两西子，爱此鲜妆巧涂抹。回首斜阳照屋梁，玉际坤舆尚摧压。今宵更呼甓社龙，高挂明珠照空阔。
去年孰不苏捐瘠，今年已余四鬴食。自公之来适吾愿，挽回太和寿此域。一旬再雪近岁无，日日欢谣沸阡陌。瓦沟待泮亦不恶，要趁春前作三白。
王郎一室天地中，客来有榻樽不空。奉亲一笑办能事，插架万轴收新功。男儿磊落四方志，况子郎罢方诗穷。亟书周庸赐汉第，可用容膝师陶翁。
思君不办一再过，束书谢客方卧疴。不为儒林丈人地，可耐造物小儿何。我亦病气刚制酒，自春迄秋在告多。几时蹁跹数访我，为君快作鲸饮河。
百骸缀联等非实，调虞小愆诸病入。忘三彭仇念昔闻，作五禽戏瞢此术。吾身甚羸心甚安，妻孥已捐今昔观。平生学力外生死，砭剂求工聊复尔。
城南路长勤往返，迎送何由贷吾懒。向来红叶扑吟袍，重到绿秧围望眼。有人阅世风前蓬，年年客我此庵中。问津莫问庵中翁，贝叶结伴渠阳聋。
神龙媚此清浅居，欻然腾陵行太虚。越民倚赖龙沾濡，频年岁事胜三吴。至仁一视无戚疏，置彼此及心缺如。嗟龙自伐端欺予，淮南之民如渴乌。
越山东来万烟鬟，余姚为邑山四环。客车细穿市井间，邑屋更绕龙泉山。佛阁翚飞最高处，远近岚霏随指顾。小留开船有新句，君知可是囚山赋。
小江随山巧回互，转首碧流分两股。丈亭系缆待潮生，徙倚才容一炊许。潮信曾何差顷刻，固应作意怜行客。为谁东去为谁西，酌酒殷勤酬河伯。
淮山归梦清莫续，僧窗睡足雨亦足。钟鸣鼓动萁炉红，深炷沈檀共僧粥。我生身口良易供，志愿略与山僧同。明年听雨淮之东，还许幽人林下逢。
深堂清话红灯续，不减前人参白足。谭禅论诗仆为僵，更啖芋魁分茗粥。赋租正尔忧阙供，安得继日笑语同。他年渭北仍江东，雁书定复嗟乖逢。
朋从应酬岐薄厚，魏郎凛凛金石友。四年再面情转亲，日有温言到衰朽。泾渭不混清浊流，云雨肯随翻覆手。自今淮徼望吴天，安得山林长聚首。
作诗求工今则然，古人培本深其源。周雅庄骚略未究，浪摹月露缀语言。知君胸中藏武库，平生游戏皆好句。老夫血指妙斲前，亟当还家事温故。
风前病眼如挟沙，萧萧两鬓吹苍华。翩然一马度平楚，时见碧溜浮梅花。胡蝶蘧蘧恐非梦，乾鹊角角营其家。哦君新诗念乡国，雁字一行天际斜。
寒风惨淡森木古，群鸦无人自翔舞。重山积水几里所，稍见孤舟渺烟雨。意吞洞庭卓天姥，短屏数幅渠能许。何时去作湖山主，还唤诗翁来着语。
文字挽回正始音，如君岂合安家林。干禄不作次且叹，读书方竞分寸阴。斯人与室幸孔迩，有底寻丈能汲深。两诗竟得摩老眼，慰我饥渴他年心。
落落过眼谁知音，故山桧枝森碧林。白鸥盟坚不待歃，岂应辟影忘息阴。末路功名梦已断，生平丘壑情自深。素琴浊酒般礴地，颇领渊明千载心。
湖间波声环珮音，湖上游子纷如林。坐窗日梦旧游处，屯云重雾专积阴。凄风剥香梅坞滑，轻烟暝翠松行深。画船载酒年少事，老不耐闲犹此心。
抱枝山鸟虽好音，未放红糁黏青林。东风一扫寒雨尽，羲驭明晦云移阴。嶝岭熹晴乱屏合，涟漪湛渌半篙深。翩跹舟子得我羡，笑傲山影眠波心。
诸生吾伊鶑燕音，忆尝客我诗书林。交期离合悼今昔，宦路漂泊费光阴。故人恩意歌酒款，省郎香雾帘栊深。二十四年一笑适，可待车笠论初心。
三叹熟君朱弦音，可但文价高儒林。课闻安仁最花县，车想召伯驻棠阴。诗坛自昔隠一敌，意匠超忽陵高深。补衮活国要次第，向来子牟魏阙心。
鼓腹不诧金石音，吟步竹坞俄梅林。方爱群鹜漾清泚，忽听一鸿啼晏阴。野饭不妨随分饱，杯酒却忆向来深。明朝晴雨恐未卜，鸥鹭盟寒空复心。
清诗似奏韶乐音，林侯宿世孤山林。疏云时漏凉月影，雏凤独啸修竹阴。金华后山俨在目，非子谁复钩其深。掩卷炷香三叹息，向来望若空潜心。
坎流行止忌株守，敢薄绅笏高山林。平时交期车合辙，回首夷路鹤鸣阴。穷鸟低摧客吟苦，九虎眈视天门深。南道主人推毂手，赖君未遣灰吾心。
仪图登俊烦玉音，何人望倾英俊林。比喜诸公挽此杰，正复宝鼎荐汾阴。楚珩赵璧希代宝，丹地紫阁五云深。论思调虞要无迹，安用夫人知格心。
一书仅达缺嗣音，蔀屋有梦定山林。贤者即今在王所，陈人不忧老墙阴。或容连茹鸳鹭后，闻道结知君相深。时遣吴姝近酒盏，更防蜀鸟摇归心。
春皇报人如寄音，紫燕窥帘鶑绕林。于时不无客欣戚，此意正系天晴阴。傍湖楼影酒旗直，到眼人家花雾深。老子独醒尚此兴，归时参昴横天心。
几年块处断足音，日咏楚些歌常林。朋知久矣张邴我，矻矻抱瓮如汉阴。末路面颜殊自笑，故人情义无与深。桑榆可收倚君重，表表玉立行班心。
闻道垂虹舒远目，江波浩荡江天晴。江城竹马待已久，未妨小寒鸥鹭盟。郡民憔嗟岁不熟，丈夫慨慷志在行。盛时陈力要接淅，遮莫常谭嗤老生。
刘郎雍容古君子，平时人指原夫耳。忽然闯我风雅坛，疾雷破柱蛟龙起。豫章可栋今七年，魏舒惊人才一矢。后来独步君仲宣，抚斲轮具吾衰矣。
东园千树簉白红，携壶满意一醉同。向来可是君宿诺，政复急雨斜惊风。县知此兴未渠尽，暖日晴云岂终吝。叩门日听长须来，老夫于子骖之靳。
春池照影红锦衣，鸳鸯与鸭同低摧。金笼鹦鹉颇谇语，解道春色今寒灰。客来命笑还错莫，此情不似君情薄。会须把酒杏花前，祇唤茶瓯充罚爵。
苍颜无酒不能红，坐窗袖手禅衲同。几时羲驭肯怜客，满意花卉摇光风。樽酒向君怀抱尽，赓歌剧谭忘悔吝。更看珠玉联翩来，孰云猛乞犹小靳。
樽前罢唱金缕衣，花为蔫萎玉为摧。欠伸旧识名驹子，兰艾一燎同飞灰。匆遽不及呼莫莫，春愁禁人酒力薄。拟令大白径浮君，毕献继今仍此爵。
诗人索诗无乃俗，我乎索之更虚辱。从来东郭滥吹竽，缪使尾续阳春曲。此腹涸矣劳诛求，我老知耻吾罢休。使君拂云敞新楼，且可一醉同楼头。
青楼琴客信超俗，俗外客子幸临辱。定知略眼岁寒枝，肯负平生白头曲。雌凰雄凤副所求，和鸣之乐方未休。暗香疏影春借力，更看青子骈枝头。
徐郎坐穷无几请，千里过我身将影。未办还辕梅雪漂，颇忆离家雁天冷。高郎表表今子云，等闲落笔诗中君。学力不为救饥分，归从夫子收奇勋。
朱旗仅奏蜀川功，咫尺中原未向风。礼接谢安犹故旧，心知越石是英雄。生前逆气无宗国，身后余殃有狡童。忍对青山话遗臭，人生过鸟抹秋空。
自笑冠裳裹沐猴，只今江海信虚舟。断无贝阙珠宫梦，好在黄鸡紫蟹秋。诗外尽为闲日月，人间分占素公侯。政须鸥鹭供青眼，未厌山林映白头。
暑气凭秋已自消，可能枯策伴良宵。试开玉友招诗客，共吸金波对舞腰。人近笙歌堪耐老，天非风月定无聊。簿书正使无闲暇，卜夜时须慰寂寥。
倦驻频题醉后襟，离群自叹阙知音。卜邻未暇论前约，著语聊须慰此心。小挽归轩清夜饮，忆尝对卧白头吟。中年畏别犹轻别，添我霜毛又几寻。
尘里清风忽满襟，诗成正始识遗音。才轻余子今文举，气压诸豪复季心。棋罢蜡灯衔烬暗，酒阑庭树挟霜吟。百年衮衮须今夕，岁晚鸥盟要重寻。
旗亭风月小披襟，慰我东归听足音。潮水去来当有信，岫云出入自无心。酒杯乘兴从妨梦，诗律缘愁久废吟。明日扬舲回白首，烟横北固櫂千寻。
南楼酌酒未分襟，啅鹊啼乌亦好音。晴日倒红生笑颊，烟梧摇渌涨杯心。可堪岁月供行色，尽把江山博醉吟。不继芜湖留十日，焦峰浮玉恣幽寻。
别时把酒欲沾襟，楚翼吴鳞要嗣音。撞玉餍听辞客语，断金深得故人心。对床风雨终前约，满眼湖山念独吟。何日水云淮上宅，草荒三径肯深寻。
心意雕残底自娱，每临清镜笑头颅。诗从多病难为好，官过中年劣胜无。急景驱秋著髭鬓，归鸿衔梦下江湖。更应载酒高阳伴，误辍歌呼话故吾。
人间火烈更风蜚，笑杀幽人咏桧枝。贪赴敌场争腐鼠，宁知造物玩痴儿。百年扰扰玄驹聚，万化悠悠野马驰。老子床头但周易，尚容隠几耐支离。
丁年故纸枉埋头，老去时名底用求。得句盖尝身被谤，屏书姑免眼为仇。关门工作橐驼坐，阅世已冥鹏鷃游。槁木山麋真适适，从来里舍议家丘。
归轩小驻莫匆匆，佳节胡宜客路中。已缔金兰千载契，政思萸菊一樽同。磕山烟薄秋容瘦，槐衮帘疏晚照红。此兴向君殊不浅，要看醉帽受西风。
交朋又得一相如，高掩虞郎行秘书。妙论析微惊我倒，诸生到眼可人无。一官幸此分邻烛，五字渠能揽虎须。快读清篇病如扫，北轩风竹对森疏。
长日奔驰传置如，久妨著论与抄书。逢人争席有时有，疥壁留诗无处无。御寇未辞躬楚制，论文常忆揽桓须。扁舟再有东游便，肯向朋从自作疏。
未说高文锦不如，谈间已胜十年书。是中我亦潜心久，作者君今举世无。应俗不堪尘眯目，论交政复棘如须。独怜儿戏心犹在，更向诗筒较戚疏。
仓官尉职贱谁如，终岁区区奉简书。胜日偷闲须着便，青山有约定来无。著书聊阁如椽笔，疾恶休张磔猬须。好袖新瓢五峰路，碧淙清樾伴萧疏。
北园红紫已蜚尘，始放幽亭烂熳春。叠翠影低珠幰重，洗妆人倦玉容真。蔷薇清露疑分派，茉莉评香且外臣。领略浓芳须好语，即令袖手恐花嗔。
不得花前共一樽，萧斋药裹自相亲。闲追水佩风裳梦，空负云阶月地春。缥缈瑶英雾为幄，敷腴玉面酒生鳞。蜚觞刻烛输公等，定指芳条笑恶宾。
觥筹交错舞僛僛，晓色侵窗客未知。便整醉魂乘款段，尚余吟兴属酴醾。还家拟趁宝璎珞，唤客重干金屈卮。着意风烟与调护，免教花意恨归迟。
松底轩窗卸虎鞯，竹帘闲袅石炉烟。山间风日小春后，会里杯盘长至前。蚁子醪敷能及客，弹圆侯栗不论钱。岩栖野啸平生意，失脚尘埃雪满颠。
泛蚁醪敷且命斟，中年节物自关心。风前千柳竞春态，烟际一鸠啼晏阴。急景绝怜添鬓雪，芳辰犹阻盍朋簪。年时醉藉梨花地，回首鸥盟可得寻。
一径斜穿荦确行，身闲尤觉马蹄轻。坡头嘉树千幢立，烟际长江匹练横。茶鼓适敲灵鹫院，夕阳欲压赭圻城。一春簿领沈迷里，野鸟山花眼最明。
一从棰楚替陈编，渐惯山行野店眠。白氎风霜鸡唱后，黄尘岐路马蹄前。光阴付我千茎雪，伏腊何时二顷田。寄语淮乡隠君子，浪言梅福是神仙。
辞家暑雨溅红蕖，转首荞花已雪如。岁月祇随流水逝，笑谈陡与故人疏。简书我正罢长道，归棹君行指旧居。他日霜风吹梦破，空从旅雁觅来书。
山川向晚点尘无，忽讶筛琼屑玉铺。巧与梅花争便旋，试将姑射比肌肤。破寒春酒何曾酽，荐箸穷鸠不料臞。陵藉东君从作意，未妨芽甲暗昭苏。
龙烛飞空雪渐无，光摇穷巷丽金铺。妓楼遽喜春生座，席户浑惊粟在肤。剡水不须乘兴去，饭山犹是作诗臞。自怜白发疏慵客，拥被高舂梦未苏。
良辰邀醉得钱无，雪后郊原翠欲铺。无力晚风摇柳线，有情新日养花肤。寻芳拟贷愁边意，照水还惊病后臞。春到祇思为圃乐，賸移杞菊种鸡苏。
可是春皇吝物华，群仙剪水作奇葩。壶中天地浑糜玉，风处园林尽勒花。宿火煖寒聊榾柮，夜光落手忽惊嗟。忍饥遽拟搜诗谢，何异空肠更饮茶。
东风吹暖擅年华，不放江云飏素葩。嫩碧忽看摇水面，暗香已复辨梅花。尘埃怜我褐之父，名德思君留子嗟。沈辱清诗祛滞思，真成酒病荐真茶。
江边聚首偶经旬，自挽园蔬拂甑尘。老桧根株官舍古，凉蝉风露贼曹贫。斑骓去后情无那，紫燕飞还句更新。一舸东浮待秋老，菊花芦叶定留宾。
芹堂风景几经过，匝坐红蕖倚绿荷。下箸惯尝云子味，开樽仍费雪儿歌。官移催我离群去，梦境思君乐事多。雁足寄诗情未薄，却惭属和付羊何。
断蜺收尽有云屯，月映苍茫山敛昏。白露素空犹暑意，碧林危叶已秋痕。鸟乌定为何人乐，络纬惟能竟夕喧。老阅流光易凄惋，惜无佳客共清樽。
龙旌凤扇一相迎，知费青禽几寄声。天上经年才旧约，人间转盼便深更。凉河只向樽前落，微月偏来酒面明。后夜玉琴弹别鹤，独应乾鹊梦魂惊。
早岁雄文手自编，偶同闻喜听钧天。漫为官去吾何取，肯寄诗来子定贤。潘岳自怜头易白，士安况苦病相缠。羡君身健须如漆，万里亨衢稳着鞭。
妙诀何年受异人，酿成珍齐祇逡巡。端忧肯念霜髯客，取醉时分玉色春。𥬠处想如君德厚，饮来浑类我诗醇。借书问字渠须计，走马鸣鞭莫厌频。
携书忆上上江船，撚指官曹欲二年。白傅病多空自叹，老坡仙去却虚传。人生修短庸非命，我判浮休不问天。来岁过君定惊笑，尚堪诗酒与周旋。
两枝藤杖各过头，一赠诗翁一自留。借力崎岖知意厚，分岐喧静果谁优。拄归山路烟岚好，横向禅堂魔魅愁。偿尽阿师行脚债，不妨分我老沧洲。
劝相江糜畚锸忙，却回小队访山房。松风不约炉烟直，昼晷潜随僧话长。政外辍闲知有味，区中得醉浪名乡。铜丸好句长哦罢，坐听惊猿堕莽苍。
神护天关色正庄，挽回帝眷一丝香。人间雨信先鸣鹳，仙界雷翁叱卧羊。剡剡青秧迷迥野，浮浮白水溜方塘。丰年信出为霖手，恳悃忧民意叵忘。
少日清孤效乐天，谏书未落世间传。曾圆八节滩头梦，重了三生石上缘。雪竹霜林便老境，蒲团禅板付臞仙。诗篇把玩真聊尔，古井无波敢自贤。
促促浮生忽二毛，安心有法赖禅逃。梦知二竖今相避，仇问三彭底许饕。世路从今蜗两角，灯窗姑置兔千毫。破颜细点功名录，祇许渊明酒处高。
君自才高与世疏，我顽能使此溪愚。医师久已肱三折，赋客枵然屋四隅。莫道十年同好恶，相过一笑间忧虞。胸中圭角今余几，诗胆由来已破觚。
笑携佳句又冲寒，政用消忧觞咏间。酒贱粗能留子醉，食贫未暇惨予颜。搜诗杜老方须药，强项萧生且抱关。旧约偶耕犹念否，霜林雪竹正斓斑。
倾盖回舟一再逢，向来淮左又江东。自惊岁钥催衰白，况说京尘踏软红。吏役吾方百寮底，诗工君更古人中。挽留重试传杯手，得醉歌呼兴未穷。
矻矻官曹兴易穷，得闲何惜一樽同。傍愁边到无恶客，从竹间来皆好风。胜日诗狂输酒圣，转头渭北复江东。雕鞍未作扶携去，更放兰缸子夜红。
才俊如君士论推，下交从昔最知归。谈间八面无余敌，酒处千金不当挥。方办西湖陪语笑，预愁南浦诉分违。只今又捧江西檄，连夜惊魂梦打矶。
露冷河倾斗柄低，望仙桥外独归时。风梳御柳娟娟静，月度觚棱故故迟。几处清歌留客醉，谁家长笛倚楼吹。太平喜乐朝仍暮，帝力何曾尔辈知。
轻云阁雨不成飞，稍喜行轩贷夹衣。帝里园林春欲老，人家帘幕燕初归。沧湾潮应沙痕瘦，碧陇烟生麦浪肥。眼底湖山聊著句，那忧乐事与心违。
伴我山城惯崄巇，长因马健感吾衰。三年粗了痴儿事，并日犹嗟灶妇炊。会见千金市龙种，可能一笑换蛾眉。还家劣有枯藤在，神驾尻轮得自欺。
闲人徐步觉优游，马似羞贫意不留。久厌短衣随射虎，更怜匣剑佩耕牛。楚山好处聊双𪨗，淮水生时办一舟。如子长才当柄用，伫看干旆拥鸣驺。
雪神濡物不遗时，嗣岁悬知羡帝祺。沙界积苏烦阿母，天仙剪水倩风姨。郢城曲好无前调，梁苑宾来有后期。未办壶天陪一笑，夜深空敛索诗眉。
万里亨衢子旧期，故人留眼看蜚驰。低回尚作风黧面，遇合何妨物在颐。落笔每惊风雨驶，探囊或恐鬼神悲。禹门合有龙头信，小待桃花浪暖时。
梦想天兵下不其，壮心摇荡受风枝。摄衣试作听鸡舞，穷我庸非造物儿。腰下谁悬苏子印，城中人笑董生帷。西来江左夷吾在，小敌才堪剑首吹。
王家流庆水倾东，不独乌衣纪数公。天畀臧孙当有后，人迟汲直未居中。凤巢衮衮九文羽，鹏路摇摇万里风。隔坐从今几云母，定知周鲁各元功。
梦蹑常山万仞巅，宝符千载尚依然。乌孙有底枭凭夜，赤子能忘蚁就膻。正朔会须还禹服，登临聊复对吴天。明年重放危亭目，万旅公方北首燕。
争米何心问斗城，聚蚊底许太狂生。未遑饩粟如子罕，谩复公言付阿平。缓我愁肠千缕结，羡君笔力万钧轻。何时去上中和颂，却用诗情写物情。
携孥西垒复东城，触处千愁百恨生。如许尧民艰粒食，未应汉法废常平。爱君长策三农重，泥古迂儒一芥轻。会略文移倒陈廪，一时骨肉慰皇情。
知君诗价旧连城，不作渠侬苦瘦生。血指有人惭妙斲，空弮如我合输平。珠同鱼目曾非匹，鼓过雷门定见轻。久已传抄呼阿买，陶编可复置闲情。
鹊语晨檐灯夜花，双鱼随客到寒家。交情从昔金可断，别梦即今天一涯。风雨对床他日意，雪霜欺鬓与时加。阅人半世花开谢，更觉松筠耐岁华。
尚记诛茅柳外堤，水光摇雾润窗扉。桑间曾是僧三宿，海上能忘鹤一归。野店樽罍醅脚酽，比邻鸡鹜稿头肥。解颜一醉平生事，更向行藏计是非。
皇心忧喜与民同，帝意深怜岁不丰。瑶检何时下仙界，瑞花一昔覆寰中。和声已自消疵疠，陈廪从知饱困穷。今世皋夔活国手，信知人职代天工。
诗力骎骎雅颂同，人言平处逼熙丰。清篇自昔传平水，妙曲何人和郢中。颇怪鲸牙须手揽，悬知鼠技笑吾穷。衰慵合袖推敲手，且可旁观斲鼻工。
业履冰壶器镆邪，元戎韬略况儒家。功名自昔须横草，南北于今赖灌瓜。村墅稻田黄罢亚，塞垣榆树老丫叉。为公着意收诗稿，传与中都万口夸。
功名回首负年华，梨枣诸雏未克家。老计生涯须下泽，才非世用但匏瓜。为儒仅博肱三折，谋食宁羞手一叉。青眼故人犹念此，肯持巴唱向人夸。
使君觞客及公荣，慰我他时渴德深。已为穆生重设醴，更闻正始嗣遗音。打围红袖留连舞，论槛黄花取次簪。恰似雄边台上醉，回头岁月叹侵寻。
碧酒清歌兴未央，挽留行色为风光。小人政自属餍足，老子工于作乐妨。舞雪放闲愁踏月，梦云惊散冷禁霜。明朝一寄相思字，旅雁无情亦断肠。
天仙几夜集瑶台，剪水筛琼不受催。直遣瑞花将腊去，尽驱和气与春回。坐窗客有吟飞絮，对酒人应唱落梅。雪与相如俱末至，可能草赋压邹枚。
雪龙侵夜正衔枚，破晓郊原玉作堆。云叶攀翻徒自舞，瑶花顷刻为谁开。土膏已遽宜农事，彩胜何妨映酒杯。幻作冰壶天一噱，梦回品物各春台。
雪后垂杨袅绿丝，邮亭折赠诉违离。明朝月地嗟分影，胜日风流此一时。白合论诗成梦境，清湖载酒有心期。樽前拟倩如椽笔，细与邦人写去思。
三阅春光一建瓴，依然归棹泊危亭。乌迎客子各头白，柳学故人俱眼青。曾是纵谭僵婢仆，又成豪饮卧罍瓶。明朝小话前溪别，分付溪风管醉醒。
紫燕穿帘若有求，为人端作置书邮。诗翁别后犹能酒，妄尉归来亦未侯。江合香温留语笑，花楼月好记从游。即今满眼悲凉意，投老宁禁此段愁。
岁月翩翩骥受檛，妙年云路不应赊。手中白羽真穿叶，门外苍槐又着花。丹灶功成须换骨，天河波浅待乘槎。雁行看即青冥上，却笑臞儒两鬓华。
篱菊擎霜又着花，插花犹记醉君家。两州札翰虽频寄，一笑班荆迄未涯。酒处赋成千载计，床头易熟数年加。珠玑属我元无踵，坐想挥毫写物华。
丁年也办刺天蜚，几梦西垣与北扉。未簉时英书汗简，已烦溪友寄当归。桑榆境界宁辞冷，芹藻杯盘可得肥。说似故人应绝倒，衰颜五十盍知非。
窗户青红断手初，桃蹊竹径类僧居。日陪骚客挥椽笔，时著班衣奉板舆。领会能忘一樽酒，穷通拟付十年书。仍闻布谷催春事，一雨朝来溜决渠。
捷音西下亟蜚星，二隽辞锋旧莫京。桂树前宵减清影，棣华同日擅香名。谢家兰玉真门户，苏氏文章亦弟兄。此去提衡霄汉上，鹏抟鲲运更论程。
门下轩裳不转头，何人皮底著阳秋。独烦客子冲泥屐，屡到衰翁听雨楼。从昔诗声追正始，即今宾友验宣州。清篇快读彊人意，未觉京尘厌薄游。
晓看明玑下网丝，物华俱属喜晴诗。一词不措重呈拙，七字鼎来当更奇。喜鹊啅人真作意，蜗牛屏迹似知时。湖山好处长谣去，拟赴苏堤胜日期。
诗老掀髯吟掉头，红妆间坐眼波秋。快倾良夕如渑酒，宛是当时锁燕楼。想有疏帘窥白下，可无急鼓衮伊州。凭君更挽刘师命，宽破三年烂熳游。
珠帘深里按金丝，幻出扬州杜牧诗。共引玻璃扶窈窕，更烦侧理写瓌奇。一欢有约能如愿，四者求并每后时。却念少陵从郑老，得钱沽酒话襟期。
竹里幽栖不掩关，解将应俗等居山。风流彭泽羲黄上，诗力苏州季孟间。官缚犹存紫公服，客来肯靳玉绦环。雪儿小直珠千斛，可但疏帘见一斑。
红榴照眼笋穿阶，峭合登临快此来。浄境祛烦仍客共，醉乡逃暑更书催。庭阴碎喜风头动，虹影明看雨脚回。万事屏除诗债迫，此心抖擞未容灰。
耐暑初宵露白头，诗来分我一襟秋。露飞琼滴溥苍竹，月漾金波冰小楼。政用桐君弦白雪，便烦从事到青州。此怀未满须笺与，更为狂生赋远游。
炉烟袅袅上晴丝，伴阅长须送似诗。眼著昏花予已老，句锵哀玉子能奇。随人趋步庸非俗，取意妆梳自入时。大手只宜台合里，不应犹话鹿门期。
忽忽京尘渍客衣，正须轩旷一伸眉。独行初日葱茏处，不待游人杂遝时。鱼乐暗摇亭树影，风轻闲弄水云姿。因循又耐箫歌聒，早晚湖山细入诗。
千柱崇成俨旧规，小劳移筑未为非。诸儒受业三熏沐，贤守收功一指挥。蒇事此时争拭目，决科它日看增辉。问玄亦复侯芭事，可但经生识指归。
养病年来懒著书，逢人掉臂睨迂儒。愁边好客从天下，谭处清风起座隅。愧我多言终不近，似君知已未应无。酸咸嗜好虽殊禀，政恐渠侬诮太愚。
兴刘止用一编书，万轴垂签或腐儒。表表君今超北学，多多我已悔东隅。声华看续诸公后，尔雅深知一笔无。缩手袖间真老矣，灌园蓄㹀了朱愚。
吾儒交贺得宗师，片善盱衡置百非。小驻锋车宣室召，时观谭麈頖宫挥。诗坛已许公余论，邻烛何曾靳寸辉。此意急须笺阿衮，不因鱼稻久忘归。
身着邦君小队中，纵观虎将万旗红。目光注射鹰窥草，电影腾凌马弄风。忽有清诗惊破竹，更怜蜚翼堕抨弓。南归又苦车中妇，梦忆分鲜一醉同。
病骨今朝觉倍轻，云天昨夜已全晴。烂游花木欣荣处，賸喜风烟指顾生。春草池塘频入梦，夜窗灯火会寻盟。怅然又与禽鱼别，波影沉堤晚照明。
五凤规橅到眼中，摘星奇观欲争雄。客乘云气游三岛，人听歌声指半空。便拟瑶杯酌银汉，何妨醉面受天风。胡床不尽登临兴，未觉邦君后庾公。
步帐高牙置下方，华筵云影入风裳。西山爽气珠帘外，北海芳樽锦瑟傍。宾主前闻无胜事，簪钿明日賸余香。一天和气谁拘检，付与邦人作醉乡。
平生心事钓渔舟，邂逅青衫映白头。肯为功名戏雕虎，不留颜面对沙鸥。露漙青盖高荷晓，风约黄陂小麦秋。入眼斜川归趣好，此身何处不菟裘。
奥学居瞻数仞堂，业文自笑及肩墙。平时江月工分影，胜日篝灯约对床。身世我方怜枘凿，风期君肯遽参商。相忘两舍虽匏系，当有诗筒访士乡。
一昨连甍较诈狙，缿筒合鬭未良图。君来嚬笑民之法，政绝锋铓古与徒。俗变身如游建德，时清人不畏萑苻。自公日有诗书乐，大府仍无急急符。
不复林逋起九京，空留诗卷逼人清。如君况自鬼神助，掷地应闻金玉声。败履人今笑东郭，奔蜂我亦愧南荣。三千奏牍真余事，侧耳齐廷待一鸣。
抖擞胸襟一不优，迂临惟子肯绸缪。访书笠泽心摧落，苟禄吴门路阻修。老去欲追三径约，客来当办一钱留。它年水北山南计，更挈诗瓢就我不。
雪缟长空纻带翻，数知冬意未阑残。岁功告瑞须三白，客子凭高耐一寒。拍塞闲郊瑶圃阔，晶荧危堞玉龙蟠。归来冻坐追清赏，重把君诗剪烛看。
萧斋愁兴倩谁宽，笼鹤昂霄顾羽翰。自昔诗深知武谔，肯辞雨湿过苏端。心期落落空轩豁，世事悠悠拙控抟。正枕诵君悲壮语，梦随飞将蹑鞮汗。
儒冠林立更鸿生，经倚菑畬道可耕。便合摘髭书桂籍，未须拥鼻避时名。似闻眕梦成三耳，会见惊人取一鸣。讲易露门谁第一，伫君重席振家声。
东风犹是玉为尘，静女冰肌小带皴。尚压芳华擅春事，枉当穷腊议花神。仙姿绝俗遗群妒，鼎实收功看一新。疏影暗香吾袖手，且容诗伯继黄陈。
长日萧斋类蠹鱼，出门春事半销除。快舒中散飞鸿眼，稳憩文公卧虎庐。尘外风光诗笔底，竹梢禅榻茗瓯余。归涂定有行人问，底许空青润客裾。
著脚功名马络头，人生君所几居州。惟公德操朱弦直，映世冰壶白月秋。久已短长冥尺寸，可须肮脏羡伊优。即今千里讴谣地，赢得挥斤五凤楼。
阊门车马隠晴雷，我亦临风咏快哉。平碧际空烟羃历，蔫红照影水萦回。园翁门巷初沾絮，游子杯盘欲荐梅。落晚小家还馔客，旋𥬠春瓮取新醅。
山灵知我欲巾车，岫幌云扃已袚除。竹葆松幢平几席，碧烟红影认林庐。饭分禅供清无敌，饮属诗流兴有余。莫话长安牢落客，付渠尘土曳长裾。
世态翻云覆雨间，令人合眼梦还山。生平名义非肝膈，岁晚师门要面颜。鸥鹭波宽虽有约，凤凰城近可容闲。留年看试调元手，未拟安仁赋拙艰。
熠熠萤光略露荷，摇摇杯面涨金波。受风正作团栾饮，闭户深防褦襶过。情话想无云母隔，新篇应有雪儿歌。揆予可讳刘郎笑，讲舌长干鬓自皤。
归怀未用话南园，卧治于今又北门。但息儿啼宽上意，小稽霆击取中原。虎头锐视非无种，狮子当觞且勿喧。更恐谭公家世事，断无宣劝定惊魂。
色辞他日慰凄凉，别去吴山楚水长。蚁国槐安消几梦，鹤归华表恐千霜。安排久餍冷官饮，软语重登君子堂。所惜将迎无暇日，妨人诗律悟濠梁。
主人领客竟成迟，闲杀林园此段奇。胜日阿莲须后乘，即今佳菊尚东篱。肯来雪壁题诗处，许继华堂堕帻时。醉后与渠同起舞，一庭花影月迷离。
宝祚煌煌羡帝祺，天潢余润到孙枝。寿星良月占重见，振古熙朝此一时。椽笔纪祥芳草颂，龙楼开笑正含饴。萝图况与乾坤永，长款三宫奉玉卮。
曾簉蓬莱挹德风，日亲儒保罄寅恭。学穷奥阃包贤圣，人仰英明肖祖宗。彩服近天仍乐孺，帝觞拜赐更从容。应刘寿语年年事，九万香笺未阙供。
何人戴目倚钱神，更问吾徒拂甑尘。醉缬不供诗客眼，弊裘应笑广文贫。坐看十日渑为雨，遥想千家桂作薪。贷子曲身当得句，地炉分施腊前春。
薄雪晶莹压屋茅，未须桂玉计晨庖。已便盐絮明愁眼，更喜乌鸢得夜巢。小听骚人赋梁苑，旋看春意满东郊。忍寒便拟寻梅去，梦想瑶英点旧梢。
思君采艾叹如年，眼底羁愁只自煎。破梦有来惊剥啄，冲泥径欲跨连钱。新篇端复千年计，旧集犹须百手传。早晚聚头三日语，麈边闲听有源泉。
掉头取别未经旬，已积胸中几斛尘。密雪忽明银海夜，端忧空负玉花春。笔驱和气君何健，囊致新诗我未贫。胜日兔园当有赋，可能客右欠斯人。
手板夤缘替荷锄，从渠争挟子公书。三年已办青箱蠹，一饱才分代舍鱼。烟烬萁炉朝兀兀，窗明风霰夜疏疏。独思把酒看君醉，墨汁淋浪点翠裾。
兼旬闭户耐寒威，起视晴空碧四围。黄鸟啼边忽游子，白龙去后渐单衣。年时尚记寻芳约，老境仍怜得醉希。红影幽香虎丘路，杖藜携酒莫相违。
两君深结此君缘，句里萧森堕我前。笋茁便应欺瑞麦，诗成端合付双莲。窗间俪影斜新月，风处骈梢袅绿烟。会拟韩公颂连理，为渠小辍枕书眠。
一昨家庭拜帝纶，熊轓催去不逡巡。小迟绣衮升元辅，复向蓬莱作主人。竹马未迎欢意浃，蒲鞭重试教条新。诗赓乐职诸生事，笔力谁今斡万钧。
待月尚思前度月，中天圆璧不留分。即今霜气挟灵籁，如许金波乘坏云。念我吴牛终喘夜，忆君冀北忽空群。睡魂作魔病作祟，犹赖清诗来解纷。
蜀庄漂泊阖闾城，独向陶朱意气倾。诗写闲情易为好，雨鏖炎暑欲争清。居同蚁穴晴犹闭，归笑鸠巢老未营。久拟投君渠保社，援毫空复可怜生。
君家名酒压吴城，肯向时流取次倾。𥬠玉谁今窥正色，班荆渠定赏真清。双壶问字宁能许，一醉留宾不办营。莫惜驱车饷元亮，须防结袜要王生。
万手抄诗遍洛城，老怀可但向来倾。采菱白雪方迭奏，蜚雨晓风相与清。价重欲输和氏璧，令严谁犯伏波营。即今貂尾那容续，更判工夫费此生。
子元才望未专城，玉面醪敷且细倾。宠辱尽捐身外事，醺酣聊乐圣之清。分甘亦复怜吾老，饮湿终惭不自营。归去须君传此法，秫田百亩便平生。
淙淙雨势欲沈城，衮衮辞源亦对倾。辟户浑疑云气近，诵诗如在玉壶清。射知猿臂须穿札，陈怯鱼丽且闭营。只把两君新句法，为歌丰乐诏诸生。
似闻新酝敌宜城，想对檐花又独倾。别乘工为海鲸吸，广文当念露蝉清。投醪频遣春浮颊，盗印宁无夜闯营。约束长须牢闭户，瓮间防有毕先生。
席蚓堂蛙岂赵城，崩空急雨未休倾。青秧可复成坚皂，碧海渠能受浊清。田舍望秋犹万一，官曹需禄更征营。宝熏定有回天力，即看朝曦指顾生。
底用诗名到凤城，未妨醉帽笑欹倾。日闻螟蠃讥狂率，目送鲲鹏簉紫清。谭客有时三不对，生涯除酒一无营。鸣鞭走送君能断，小印亲封定好生。
果饤茶瓯意未阑，独惭衰鬓映朱颜。聚头长作三更语，屈指惟余两日闲。食叶蚕声行入听，探珠骊颔不应悭。预怜朱墨秋宵永，咫尺灯窗断往还。
夜灯晨饭棘围重，槛束飞猱鹤在笼。敢效骚人悲迫厄，祇防举子诮冬烘。抟风定有庄鹏化，得隽从知冀马空。明日还家压新酒，菊登金蕊拒霜红。
方隅咫尺俨威颜，穷谷回春不作难。渥泽欲随金节到，先声已失铁衣寒。来时敢惮风将雨，泊处仍听浪卷滩。天自与公供壮观，海涵云物正阑干。
诗囊随处纪山川，古县繁雄更海边。按节将春巡甲垒，循陔回首记丁年。彩衣尚念亲三釜，芝检终当岁九迁。移孝为忠贤圣事，期公迄反汶阳田。
万灶连连俨旧屯，朝来喜气袭人温。固知除器须平日，政复投醪亦至恩。帝綍函春周垒壁，使星回耀照和门。文经武纬君王圣，汗简须公纪治原。
转头风日破坚冰，未用穿危冒滑行。瀚海无波聊整棹，阳春有脚莫论程。诗情动处髭频撚，使事闲时酒细倾。冯问逢迎黄发叟，里间欢意为谁生。
人品推君第一流，论文向我肯绸缪。日从红粉追谭笑，家置青编纪唱酬。转首各乘凫背去，几时同作凤城游。临风莫道书难寄，旅雁飞还是便邮。
使君今代段荆州，指顾为霖旱不忧。比屋便令开笑口，散人亦复掉吟头。封君擅富宁容数，义廪赒贫可待求。想阅贺章天更喜，津津玉色动凝旒。
犯雪回帆岁遽残，自怜雨涩更风悭。从游已落邹枚后，著语渠能季孟间。梦逐蜚仙凌色界，谁因逋客护云关。独思快目毗陵晓，玉衬金波妥锡山。
天怜梅蕊怯摧残，善后何妨小作悭。一雪应期真望外，三诗说喜想颜间。瑶花已兆食四鬴，沉炷为通天九关。卷帐盍酬民气乐，苏台持酒挹湖山。
出处升沉转首非，无端颠倒念分违。瘦羊博士尚骨立，白马将军今肉飞。共仰钩陈明帝极，少须尺棰下金微。为公草罢平羌檄，径指淮乡旧钓矶。
频年入梦此跻攀，骤觉平时气象还。吴客到应忘月观，淮乡胜不数平山。飞檐曲槛霄霏处，叠嶂横江几席间。见说能诗好宾主，风雷落笔每乘闲。
诗人六十合恩袍，平日周庠重誉髦。旧学堪重汉儒席，新文欲仆楚人骚。等观得丧心无累，饱阅豪英眼更高。闻道青箱富嘉颂，诏音早晚召王褒。
白首诗书未亢宗，还纡墨绶揖王公。玉堂金马拌身外，法护僧弥且眼中。自诡嘘枯酬雅志，肯从束湿就奇功。垂虹高士知心客，定信襟期出处同。
居有斋庖教有官，诸生肯复计安闲。充庭数贡知非远，造物于人本不悭。思苦得无金注拙，眼明终眩锦花斑。自怜惯秉雌黄笔，案牍如今拄屋山。
顾省辞华分槁干，簿书堆里作粗官。客怀止饮仍多病，海气乘秋早戒寒。好语相濡真禁脔，不才持答欠琅玕。从今恶况能排遣，日课君诗一再观。
夫君腹笥尽奇谋，每叩谈锋听不休。诵赋久嗟无此作，荐贤端合拔其尤。小迟荣路观掀趠，聊为同寮盖谬悠。政恐诸公有推挽，平时果艺仰由求。
槁梧闲据自沈吟，投老真成负此心。酒沃渴鲸悲事往，官随跛鳖笑吾今。进为终愧周人朴，归去曾无陆子金。尚赖君诗慰牢落，时清聋聩发纯音。
铅墨才为一饱谋，还因跋疐赋休休。南州习俗难驯扰，北客迂疏易悔尤。世味辰星今落落，归心风旆正悠悠。知非况自五十九，为问衰翁底更求。
自揖高人拥鼻吟，湖滨诗酒便论心。天教联绶同民社，日许挑灯订古今。刺眼未妨翻著袜，跃炉宁问不祥金。简编自有千年计，迟子追还正始音。
暇日枝筇对摇落，衰年悲感为谁多。政疏里俗有嗫呫，身远贵游无孰何。耐病阻陪吹帽醉，祛愁聊复击樽歌。诗来起我湖海兴，梦逐狎鸥分白波。
细穿诘曲上高寒，一鹫青冥杳霭间。栏楯欹浮沧海影，东南重见紫金山。方壶入眼鲸堪跨，璧月依人桂易攀。闻说老禅佳寝饭，一生无梦落尘寰。
邦人邑吏总堪怜，茶供炉熏共吁天。占雨几孤霞粲晓，望霓何啻日为年。翻黄已熟村村麦，平渌行看处处田。拟倩龙公作霖手，更烦终惠息头燃。
寄语今年主雨神，当知小雨未康屯。人心正切霶𩃱望，农事深愁晼晚春。朽壤旧尝封蚁穴，停云空复叠鱼鳞。鲰生宿蕴天人学，无计王前拜手陈。
跪奉炉香幸见怜，人言匹庶可回天。及今一睹盆倾势，满意重占斗覆年。仅息黄尘昏永昼，几时翠羽冒中田。此心安得顽如石，水旱丰凶付偶然。
吏治因循俗已疵，可无柱后济宽慈。顾惭德化一何取，敢意古人三不欺。剔蠹方图洗熏染，放麑端复惎衰迟。成君今段莱衣笑，莫更风前赋百罹。
七字开缄粲陆离，元非剑气烛圜扉。夜光信出老蚌壳，锦段遽分邻女机。庭赋继今行北阙，市娼过眼忽南威。蜚腾可但荣亲计，我亦他年得俊归。
爆竹声中杂笑呼，斗杓插海寺钟初。椒觞带梦随小饮，桃板得诗仍自书。愒日晚涂知内讼，占风吉卜定非虚。新年旧管新收累，大府隆宽傥贷予。
县人灯夕旧尝看，夜敞窗扉晓不关。胜赏继应追俗尚，晴晖巧与破天悭。招邀便拟日复日，容易遽吟山上山。更乞紫姑丰乐语，为添喜色到颜间。
长日官曹迄未闲，佳辰一笑颇相关。万情同乐那容失，四者来并每坐悭。歌酒恐孤灯市月，烟霏犹曀海门山。龙公可复会事发，汛扫阴霾弹指间。
好时好节工恼客，投老祇思深闭关。鹤膝痛医终是病，蛾眉公夺岂容悭。浩歌已减落梅曲，苦思更妨颓醉山。冷语陋姝何所似，贫家矮屋劣成间。
衰年寝食僧斋似，甚欲持杯解入关。桂魄元非月蛾靳，韭葅终笑庾郎悭。不成小醉穿灯市，又作相逢嘲饭山。思涩徒贻山妇怪，羡渠飞雉落黄间。
灯夕胜游皆遻意，可无歌酒答丰年。云藏玉斧重修月，乐奏壶仙小隠天。雁阵低空危欲堕，龙公驱雨未成眠。惟应铁锁银花句，落纸明朝万口传。
仰高排奡玩清圆，学力卑摧旧判年。后进或夸金掷地，前修犹是斗横天。晚规省语安衰病，暇复分题搅醉眠。祇有君诗追古作，未忘缃素遣儿传。
龙职阴晴肯转圜，寒侵春事倍常年。弥旬稔听盆翻雨，一室何殊瓮里天。多病可堪严酒戒，高舂未憗枕书眠。忘忧蠲忿疑无策，小草论功亦浪传。
奥学闻君不近名，声华犹是压时英。诗篇向我肯挥扫，句法惊人浑老成。未厌泛莲依卫幕，只今荐鹗达周京。明朝置酒当投辖，万斛洪源看倒倾。
丁年拾芥视功名，可但纫兰茹落英。深愧官曹无所补，向来志愿几余成。分营伏腊耕淮壤，久绝音邮到帝京。尚有好贤余习在，老怀端合向君倾。
下濑千艘旧擅名，汉家虓将况飞英。呼韩款渭人胥后，小耿平齐事竟成。击楫定无违庙算，覆盂端有奠神京。圣君动静天人合，持满何妨亦定倾。
吏能儒业实惭名，晚喜论交盖代英。千里久劳魂梦往，一欢犹阻咄嗟成。粲花论胜违频听，击钵诗工况莫京。别后槱溪萦望眼，此心川水漫东倾。
江漾晨光入县门，楼斜晚影到渔村。海声不为无风静，山色居常带雾昏。问俗即今防愒日，来时抚事错销魂。浮生寄寓君恩重，未觉天涯异故园。
劳农今喜复南辕，夹道扶携亦笑諠。县尹庶几无疾病，山人迎送耐频烦。芼葱汤餠聊堪饱，出瓮春醪半带浑。惟有为民真实意，异时陈迹付公言。
半是蜚轩半是楼，主人雅趣寄沧洲。晨霞莫霭纷浓淡，越舶番樯阅去留。徙倚想君舒醉眼，从容须我掉吟头。病来止酒便高卧，几梦烟波没白鸥。
县曹逢节犹忙迫，阴雨乘秋每接连。九日欢娱异前日，几年晴霁有今年。湖山入座褰珠箔，萸菊挼香荐玉船。帽委西风判一醉，故人应未笑华颠。
风烟佳处放归桡，吟坐篷窗首屡搔。万壑千岩争献状，三江九堰自忘劳。尚多菡萏张秋锦，少待蟾蜍印夜涛。缭碧森青谁子宅，未容载酒访清高。
此身与世分相违，可是平生不见几。知己方占白鸡梦，寸心已傍碧山飞。周旋觞咏须三益，斟酌行藏欠一归。甓社湖西隠君子，为翁应扫钓鱼矶。
自是三生贺季真，亟应收拾水云身。蜚凫吏隠聊同俗，饭犊生涯且耐贫。林壑风烟当未憗，利名缰锁听横陈。世间静者犹张邴，老境婆娑定笑人。
昏宦冥冥堕急流，羡君高谢此笼囚。能诗似是林和靖，博古宁惭许散愁。上药化金才顷刻，虚舟触物信沉浮。何时我亦休官去，对卧元龙百尺楼。
回首舟餐野店栖，何殊子美咏青泥。朅来贤将先回盼，径上诗坛许命题。举白烂陪山简醉，凝香到有武陵迷。异时过计今方悔，曾虑谈间彼子西。
翻鸦啅鹊暝争栖，舞絮郊原雪冰泥。已缀珑璁分桧柏，并扬光彩贲榱题。撚须句好无前勇，索酒人归有后迷。客子鬓毛今愧此，忍寒挟策市桥西。
得巢归翼惬卑栖，尚卷风茅落冻泥。病树缘阶旋培植，旧书堆案细签题。地非新野聊龙卧，人似东屯賸客迷。身世只今供冷笑，百川东注月行西。
乌衣雏燕正依栖，又见南风递赤泥。宣室殊恩子夜对，天章清问御书题。可无上药蠲民瘼，有待司南觉世迷。好在论功继皋益，毋庸问管凟曾西。
朋旧携持过陋栖，炊香瀹雪鲙拖泥。酒浇礧磈聊娱老，诗愬酸寒最切题。种秫集功今有约，对棋销日不嫌迷。千奴别去平安否，时欲拏舟甓社西。
猰犬妖狐合故栖，函关底限一丸泥。幄中已办吞青海，甲外宁惟馘白题。犂老上庭烦指顾，笞中行背问颠迷。提封旧物渠须计，一候鞮汗更向西。
璇穹莹澈晴风后，晓日初融陌路泥。老桧苍筠潜动色，迎春送腊好分题。藏春僧合心曾恋，闯海山亭梦到迷。回首桑阴三宿旧，鄮城东去虎存西。
客来一笑同乡味，便粉秋菰刷藕泥。糟浥子姜仍旧法，笼缄干笋俨新题。白鱼紫蟹空濡沫，窘兔惊麋想砀迷。自揣臞儒合蔬粝，放麑终恐愧巴西。
高车驷马笑鸡栖，亦笑𫗦糟与汩泥。鲁酒得间聊复饮，晋舆投老偶然题。春冰自水收新悟，雨矢无乡悔旧迷。尚有平生山水癖，未妨游戏向京西。
嬉游有愿自今偿，回首春容已浩茫。霁景偏迟张锦地，小园秀出卧云庄。梅林破玉香沾袂，池水摇漪渌泛堂。茶具笔床陪语笑，未妨日饮慰还乡。
梅梅柳柳护深行，倦客重游眼更明。谷鸟自应寻旧约，渚兰潜欲换新萌。诗工已可醒人醉，赋就当须冰坐清。老我客渠真得计，梦魂无复凤凰城。
宋璞隋珠不当偿，平时佳思堕荒茫。老规种秫师陶令，备有前茅愧楚庄。蜂鹤搅肠空轧轧，鹳鹅严阵怯堂堂。即今全胜输公等，自占床敷霸睡乡。
欲辔青骢试小行，拥衾待得晓窗明。端知霁日浑无价，可信啼鸠识未萌。胜处风烟堪一醉，是家池馆擅双清。不忧儿辈妨人乐，倚赖诗豪五字城。
郡政只今多暇日，名园欲到指苍茫。能诗有客怜侯喜，好士惟公继郑庄。促膝未妨渑似酒，转头当复玉为堂。联金缀玉真吾事，賸刻坚珉表士乡。
近墅何妨一再行，后车应着老弥明。诗成直压抢榆上，谭胜宁容鄙吝萌。鸥鹭一滩窥语笑，松筠千挺峙寒清。从今好绘斜川集，莫靳流传到帝城。
公家父子书林杰，力探希微析混茫。膝上风流识文度，鯈游领解契蒙庄。六花阵势容摩垒，五凤规模见肯堂。自叹吾儿豚犬尔，祇宜耕牧守穷乡。
平日疏愚但意行，每从师友仰高明。如君况是庭兰秀，向我防讥冻芋萌。柏悦悬知待松茂，渭流终不溷泾清。新诗应敌才余事，纸价于今贵列城。
严侯才气旧无朋，晚作江淮肉食僧。饱对风烟吐膏馥，时因节物动销凝。君今宛是林和靖，我亦何如杜伯升。浊酒寒菹共一笑，未妨同剔课诗灯。
君犹芹泮老宾朋，我似房公再世僧。烟径幽寻春澹沲，月窗冷语夜澄凝。人情感旧多为祟，酒盏浇愁更计升。笑命棋枰同永夜，旋添萁火上篝灯。
使君刘白信其朋，笑我顽然粥饭僧。打睡正便檐日煖，味诗还喜蔗浆凝。破阴风软梅犹小，弄影云疏月渐升。一自藏钩得新句，莫停吟笔到烧灯。
老寻诗法得良朋，转处骊珠悟后僧。帝所宫商中夜奏，仙盘沆瀣未秋凝。乐天不幸逢元稹，季友而来有彦升。交手当家亲父子，为君别本记传灯。
辞锋森列看分朋，退作穷山苦行僧。每读严诗惊我倒，亦知舜绩待公凝。丝纶指日从天下，阊阖摩霄接武升。更想班衣奉亲寿，五云低护九枝灯。
闯门不乏远方朋，辟席浑如问话僧。笔底烟云无尽藏，谭间霜霰不寒凝。身行建德欢谣里，人在春台瑞日升。老子生涯漫訾省，拥书犹傍短檠灯。
同门谁定肯论朋，拙似苕鸠懒似僧。病减不辞诗语拙，归来少贷客愁凝。老欺鬓发丝千丈，籴仰官仓日五升。台合中天清梦断，分眠山店问渔灯。
西来行路未妨长，敢指淮山作异乡。随处馈浆惊御寇，有人酬药话韩康。柳方弄色新经雨，云似多情巧护霜。风俗淳厖节物好，一樽时与倒诗囊。
檐鹊声前拆雁书，双材有底到蜗庐。洁樽几梦沾膏露，下箸于今荐腹腴。仙府流霞端伯仲，徐州秃尾但台舆。寒人醉饱何缘静，径搅诗肠撚白须。
州麾郎省未华颠，解组归来作地仙。杖屦良多闲日月，亭台仍占好林泉。青奴白牯冰壶里，堕絮漂花醉眼前。政用著书传我辈，未须缄口缚枯禅。
立谭当日受知深，不待陈情道古今。高会几陪山简醉，长篇许为爱卿吟。岁华迁谢心虽在，世路崎岖老不禁。拟近卞山谋卜筑，借公泉水濯尘襟。
自怜老瘦仍痴绝，每强衰颜趁后生。疗癖无方了诗课，迷魂有寨对棋枰。绕床不着阿堵物，玩世何须身后名。倚赖儿曹解人意，典衣长得解余酲。
渺漭湖天入短篷，心期祇许白鸥同。人言火食阆蓬客，自命官身田舍翁。酒可销闲时得醉，诗凭写意不求工。更那长日温书眼，一送蜚鸿下远空。
云水为家百累无，意行从昔略方隅。饮忘醒醉狂常尔，梦到无何午未苏。遗俗可辞翻袜错，付渠阴作负舟趋。𫍢𫍢礼法工相聒，闭户仍防大小儒。
乡园灯市颇豪奢，客子扁舟恰到家。月姊层云藏宝鉴，雪神千手扑天葩。未容火树陪宵燕，谩说江梅擅岁华。苦忆醉穿罗绮阵，小𫐌吟度赤城霞。
旋转玑衡运化枢，嗣皇袭六待耆儒。斗南誉望俱难匹，邺下才华旧不孤。郡赋今推作者并，王庭可但诤臣趋。竹林昔隠休回首，四辅三公此首涂。
柳间鶑友羽衣轻，花外溪流镜面平。胜处过君时得醉，今春属我老归耕。吏尘祇可黄粱梦，棋社聊寻白鹭盟。犹计浮名孤乐事，风烟满眼得无情。
春风吹作万家春，谁得联镳从使君。微径问花同载酒，深堂剪烛细论文。王郎把臂簪仍盍，严老呼舟首又分。安得云龙随上下，佳辰不复叹离群。
东郊春好近清明，小队相羊为省耕。扶路人归皆喜色，应时雷殷亦和声。不妨密雨催花放，有底屯云妒月盈。遥想一尊同客夜，烛花未剪已诗成。
眼向囊书老不明，合遵宽教事农耕。雨余骤变菖条绿，晓起欣聆布谷声。谭笑俾民无死徙，丰凶转手有虚盈。衰翁倍荷殷勤意，缄致无非翠织成。
送春无酒未须嗟，却有新茶试大家。便惬轻凉生小扇，独怜扑蔌下蔫花。霜肤解箨初尝笋，怒瘿因谁拟问蛙。嘉树著行森羽葆，翠青疏密俨排衙。
躬挽慈舆访小园，径𣂏和气满壶天。微风会意祛轻暑，红药多情驻晚妍。欬唾生春见能事，平反供笑掩前贤。奉亲得句无穷乐，不学狂生卧酒船。
两隽诗声敢重轻，苍山对峙大川倾。形为幼眇无遗恨，有入题评莫遁情。未许曹刘夸独步，不应邾莒合逃盟。清篇读罢重看镜，似觉青丝鬓脚生。
世味平时虫臂轻，独留意气与君倾。向来缱绻资磨玷，拟话分携已怆情。盛际功名方策足，他年车笠肯渝盟。汉廷取重张廷尉，可待区区结袜生。
目送归帆风翮轻，赠诗还笑字欹倾。如公风义仍知己，计我隆污合用情。想觐龙颜新得意，未忘牛耳旧同盟。周旋尚可诸公后，肯放江湖了此生。
未解州符累已轻，辞源满意酒边倾。颉颃前辈真无愧，褒拂迂儒每过情。老境更堪听别语，书邮当复固齐盟。吴山正合供酬唱，安得风前两翼生。
唾壶声里晚凉轻，风自虚徐月自倾。诗好要从知者道，格高今识古人情。三熏谁定分膏馥，十袭吾方守诅盟。预恐幽居念离索，时须开卷慰愁生。
性资凉踽系时轻，青眼惟公底里倾。砥柱颓波储硕望，阳春穷谷见高情。青冥蜚上应回首，陆续诗来可待盟。念我老无当世意，拟从樵牧寄余生。
匆匆同醉记前年，客路重逢亦偶然。理窟扣君弥入域，生涯怜我欠加鞭。了知富贵难投足，共约归来径息肩。旧欲将雏卜邻去，未应须办十牛田。
与君颜面各临年，同滞江湖恐不然。虎兕向来甘旷野，骅骝宁复待挥鞭。政成合进凌霄步，客里犹擡斲句肩。人品国华君可仰，岂应学我赋归田。
老商笑不待三年，枵腹人人得果然。商俗均沾傅岩雨，中行羞死绕朝鞭。探原已茹丘轲胾，落笔聊差屈宋肩。缅想神游知有处，定骖鸾鹤戏芝田。
闯首亨衢属壮年，即今奔骛恐徒然。时情合退羊肠步，宦路难加马腹鞭。朱紫浪惊流俗眼，风骚要拍古人肩。归休计办君当贺，儿辈新营种秫田。
左符得请未逾年，民誉朝评两蔼然。补衮工夫旧荷橐，承流政绩暂蒲鞭。周衡可迓须分陕，孔室容窥顾及肩。侧伫翘材著枚叟，看公亲反汶阳田。
升沉渠敢话齐年，妙句推褒辈行然。高燕况叨琼作醴，凡骀底称玉为鞭。歌终画扇犹遮面，舞困欹花半压肩。此去隽游萦客梦，梦陪笙鹤下琼田。
夫君糠秕视钱神，诗逼黄初论借秦。义槩咸推天下士，簿曹聊见宰官身。茶香延客自不饱，书币踵门谁可人。从古功名多晚节，相逢双鬓未妨新。
薄宦年来尚转蓬，忍将荣悴问虚中。共怜杜老谙为客，不讶元忠厌作公。胜日笑谭方衮衮，残冬光景苦匆匆。棋枰得隽诗反水，谁信吾徒旧讳穷。
解缆征涂一怆神，房陵十舍望西秦。苦无勋业裨昭代，久分江湖著老身。三楚上游常定伯，六朝陈迹渺愁人。不缘俛仰悲凉甚，可博临风得句新。
起柁扬帆趁便风，狎鸥惊雁水烟中。裹香荐彘聊随俗，计日听鸡等自公。诗句涤愁收一一，酒杯浇别悔匆匆。与君二纪陈雷契，犹遣时人笑两穷。
平山堂上命琴樽，前辈风流肯见分。恋客懒斜当槛日，藏山不断隔江云。吟笺得意窥天巧，醉面禁凉减缬纹。杖策归来新月上，落梅如雪点风裙。
古郢繁华得少留，披云更喜识贤侯。径容拱挹侍谭笑，怪底咄嗟成献酬。罗绮香中偷醉眼，蕙兰丛里掉吟头。何如白玉堂中客，试问樽前小莫愁。
满慰人间渴雨心，未收云霭定为霖。怜渠沾水论涓滴，况我行舟苦滞淫。已涨麦田千里碧，更添沙料一篙深。小𫐌会指晴山去，布谷提壶各好音。
平时谩说醉为乡，对景今如石作肠。老去犹兴客中叹，春来刚制酒边狂。露桃烟柳为谁好，蜂蜜燕泥徒自忙。红紫打围歌笑地，暮年多感怕思量。
芳时已叹鬓毛斑，何况栖栖客路间。杯酒故人千里隔，锦囊著语一春闲。燕鶑飞处频回首，桃李香前合厚颜。昨夜东风贷庭竹，少容归梦到家山。
山岩水缭石为城，千古余风尚典刑。竞诧君王启蓝缕，不无艇子载娉婷。流连犹问圭堪柲，兆朕虚传蜜作萍。更惜谗锋发兰尚，祇今日月炳骚经。
牙纛犹容后乘追，枕书不出此何时。香飘玳席千花坞，影倒妆光百子池。诗句肯藏扪虱手，仙曹容著牧羊儿。回思行李冒尘土，更喜百忧偷一嬉。
清明胜赏尚容追，不减觞浮曲水时。坐觉晴云恋歌扇，看供吟笔泻天池。春光有底遽如许，酒量勉添些子儿。可但大堤民气乐，啼鶑语燕共嬉嬉。
青编勋业笑谈追，千载生贤瑞圣时。竹帛会书河似带，封疆不止汉为池。玄谭日属王平子，妙语心轻谢客儿。来岁赏花应帝所，赓歌宣劝倍欢嬉。
初宵微月尚窥檐，雨脚斜斜晓入帘。春谢欢悰风处减，愁将老色镜中添。颇思甫里陪觞咏，不叹周南更滞淹。倚赖宗盟慰牢落，得闲诗笔未妨拈。
鹊拳庭竹语频频，忽有书来寂寞滨。盛事许同花烛夜，芳辰仍醉绮罗春。璧联香合初鸣凤，霞泛仙觞定脯麟。更办归装攟珠玉，一时人物各诗人。
雨余支径湿平沙，恰称卑官下泽车。杂树暝烟森立槊，乱峰迎客俨排衙。水禽时弄蹁跹影，野草争开细碎花。久忆山行此如愿，不应回首更思家。
山行风色怒飞沙，山末屯云涌炮车。伏轼不容同蝶梦，问炊犹可趁蜂衙。龟鱼泛渌熹晴日，草树留春著晚花。暮憩自怜尘满面，五浆先馈定谁家。
微吟缓步惬晴沙，聊谢愔愔载妇车。时遣贳貂邨店酒，回思缚虎长官衙。春山好著屏中色，吟笔谁添锦上花。不妨习池风月主，只今何处问诗家。
鸥双鹭只傍汀沙，却汇沙汀过客车。清吹解撩丛竹啸，高山如受众峰衙。寒生碧涧悬鱼网，润着苍崖賸土花。所惜隔墙红紫满，行行无暇访山家。
何许珠襟绣袂娘，额黄胸粉自新妆。野芳贪折髻丫重，蝴蝶乱随裙幅香。缓唱采菱空答响，小留挑菜翠盈筐。汉风未许休乔木，行客相逢莫漫狂。
南园胜绝真堪画，边上谁为李伯时。山纳嫩岚侵密坐，花骈红影闯清池。吟笺传遍鸳鸿友，舞袖轻于翡翠儿。东府西州皆四鬴，若为长伴酒边嬉。
春意垂垂如我老，客怀领略欠当时。倏惊𫛸鴂鸣清昼，便有蜻蜓点碧池。酒榼相过但溪友，锦囊余几问庐儿。芳辰渠尽人离索，苦念从公乘烛嬉。
才华奔逸可能追，我识王郎自壮时。酒处每看鲸吸海，书成还想墨为池。穷交徒自怜东野，孰看于今敬道儿。莫靳诗筒数还往，人生何处不儿嬉。
轺𫐌七十晓相追，记得张园叙拜时。香衬蕙兰来北里，云随笙鹤燕仇池。朋簪重盍宁人力，贫仕居卑听化儿。祇冀幕莲分靫菂，诗坛棋社与闲嬉。
一失浓欢悔可追，故人应念独醒时。回思翠幕围香雾，定复长虹起砚池。照应鼎来联璧客，风流羞死聚蚊儿。当时枉重千金诺，不见芳辰卜夜嬉。
名园壮观还前日，禊事追游可后时。试问绣筵张绿野，何如诗客到昆池。绮罗香外鶑偷眼，花柳稀间鸟哢儿。定许此民同此乐，春城无处不嬉嬉。
风流羊杜不劳追，况复轻裘缓带时。醉倒莫孤桃李月，诏归恐便凤凰池。政传西蜀中和颂，笔跨东京大小儿。我亦抄诗支郡去，公余吟玩取娱嬉。
节物匆匆可挽追，直须乐事趁芳时。行春倏喜花围屋，借景何殊月在池。对酒不无桃叶女，扣舷却笑木肠儿。山家有约须重到，定放游人张水嬉。
人家禊祓竞攀追，刺史春游正此时。羯鼓声中花作锦，壶筹多处酒为池。绝须丝竹娱安石，賸有篇章付雪儿。闻道续貂容下客，老无佳句坐荒嬉。
山城老稚竞攀辕，况复官曹辱后先。敢爱一樽追笑语，未妨五日作留连。天香国色酡颜去，渭北江东把臂前。已办明朝开煮酒，丝桐小置式微篇。
巢鹊枝蜩已罢鸣，风声露气可胜清。人谙浅濑安然度，月隔高林未肯明。却乱宿云寻去路，渐因更鼓辨孤城。谁知岁事关心切，翻忆冲泥傍险行。
跨凤西来得好山，千年人与凤俱还。本规法席专崭绝，先遣山灵凿捍顽。闻道碧泓严水印，试携清醥闯云关。此心炯炯龙应识，莫遣归涂更厚颜。
人心神理未交孚，敢爱微躯走道涂。云气满山空梦永，秧畦夹涧就焦枯。罢羸眼看号庚癸，感格吾犹愧鼓桴。老去忧民心易折，龙公高卧得知无。
吏民两两议公痴，簿领空勤笑语稀。元亮有诗新止酒，休文多病不胜衣。飞尘懒拂孤三绝，止水初澄悟百非。窗度凉飔残午梦，闲听喜鹊啅斜晖。
即病偷闲却自怡，坐凭竹几独多时。铜炉烟畔熏风度，药臼声中昼漏迟。政自腐肠严酒戒，不应了事悔儿痴。净名文惠谁优劣，为问沾沾造化儿。
门巷萧然草不锄，小轩祇置两团蒲。惟师表表丛林秀，眷我凉凉山泽臞。晨饭每同三韭陋，夜棋常办百筹输。一书未负西飞翼，满寄清风到座隅。
连月奔趋祷雨坛，即今积雨厌蒙漫。苍天信自有时漏，后土不知何日干。坐想田畴沦沼沚，忍闻升合换罢纨。纵阳援溺知无术，惭愧身为抚字官。
竹屋深明许息肩，田家延客解欣然。霜枝高挂頳虬卵，风砌初摇白玉钱。得饱祇疑珠作粒，汲深仍诧乳为泉。谭间更笑狂沮溺，政复知津未是贤。
烟村面势枕苍山，一径循山作屈蟠。入望高幢罗翠密，挂空匹练噀清寒。吟髭撚白迎风去，妆面骈红倚户看。颇似骑馿后山老，倩谁粉墨洒豪端。
杜母遗芳岂远求，田功谁比此邦优。麦疄桑陇疑淮左，近水遥山似秀州。楼识景疏知俗美，亭因思孟各风流。我来眷眷淳厖处，比屋嬉嬉路载讴。
满怀披雾慰生平，到日音容隔暮城。想见舟中留郭泰，可能酒处欠公荣。韦家相业应门户，谢氏才华况弟兄。愧我携儿在尘滓，寸田墝埆望茨京。
人间尘不到筹边，诗老乘闲思涌泉。千佛香名仍世继，一灯素业自家传。斗城一去嗟多病，宾幕重登便半仙。要看诸郎各行马，染须膏面计留年。
门第应疑甚不庭，翩随府檄下山城。江梅作意先秋拆，槛菊多情擅晚荣。饮处凝香严画㦸，客间张丈间殷兄。主宾缥缈蜚埃外，信有人间小玉京。
从公囊笔看西边，不比分弓出酒泉。觞咏每忘秋漏永，平安晏有夕烽传。痼肠顿已蜂腰病，妙手亲逢鹤背仙。归捋霜须诧儿子，为翁试校故新年。
横前整整万全兵，自笑空弮借背城。更遣齐竽混东郭，坐令鹄卵化南荣。黄陈得法仍宗派，甫白论情自弟兄。顾我无能邹贾役，放公笔力擅西京。
因诗衰病顾徒然，凿井今犹未及泉。药幻霜须端有待，囊缄玉唾愧无传。冥心拟学无言子，授诀今犹不老仙。探妙卫生俄两得，信知穮蔉解逢年。
舞霙飞霰闹中庭，已办持杯听渭城。汉水襄山骤漂忽，早梅晚菊自枯荣。雪神作意凌风伯，客子归途待日兄。蹀躞霜蹄从踣铁，穿林䠞石赋于京。
语别诗翁玉麈边，已催歌舞压香泉。日陪色笑庸何取，橐攟篇章敢浪传。还舍賸书银笔字，今朝犹是玉壶仙。后山幸自坡公客，谁遣离怀怆暮年。
危楼深室桂为堂，题品端宜虎豹章。历数诸公皆大手，尚须此老索枯肠。驰神几夜层虚上，血指如今妙斲傍。聊复送君供覆瓿，未须传到郑公乡。
秋香冬艳各时宜，叵怪花神令出奇。金菊正含霜晓秀，江梅不待雪寒期。帽欹同伴龙山醉，诗到终嫌驿使迟。陶杜当时傥经目，定并东合赋东篱。
平时渭北与江东，文会宾筵幸许同。政使迟迟嗟去鲁，未应咄咄遽书空。抄诗奚翅无瑕璧，会意俄乘在下风。更喜朝来宾雁足，阳春封寄客涂中。
从昔文章盖代翁，言间有物自无同。娟妍徒玩花含露，洒落还惊月印空。底许贱工惭擢矢，信知妙斲有成风。古今一印元呈露，要在神融领会中。
房陵回首望淮东，物土人情未易同。比屋蜂悬人带瘿，乱山㦸立势凌空。污鲰共餍川人食，简朴仍存太古风。破我残年七百日，尽抛诗卷酒杯中。
金翘摇曳玉丁东，宾主依然醉笑同。旧事忽随残漏断，新愁不逐晓云空。挑灯旋拂穿帷雪，揽辔还禁逆帽风。回首梦魂飞到处，壶公窟宅五云中。
侧听长须得好音，笑谭已复替呻吟。逃知二竖今无地，仇想三彭亦就禽。定免带围忧沈约，可须檄手待陈琳。尚须十日安岑寂，酒圣诗愁恐未禁。
度陇凌坡冒百艰，今朝又上外朝山。当车狠石通人过，交道飞萝要手攀。猿坐泬寥犹啸诧，雁惊巉绝故飞还。临风却快尘埃眼，全楚山川指顾间。
路入于平舒倦眼，襄阳佳处亦班班。烧香岘好思三岘，八叠山高似万山。喜此经行无雨阻，向来游览坐天悭。山灵定笑贵野鹜，默遣归求邦域间。
猿蹊鸟道且攀𬯀，暝霭顽苍只尺迷。狠石忽开防地裂，屯云不散讶天低。眼高欲了三千界，梦断犹惊七百梯。回望故山真可指，杜鹃肠断为谁啼。
棋酒游从叹离群，酒床吟笔漫飞尘。潮乎可奈才力老，甫也尚为南北人。安信不随秋雁到，流年倏复野梅新。南岗北阜凭高地，引首吴天几怆神。
坐衙随分吏分行，退食还先药探囊。已为河鱼废诗酒，彊教笼鸟听宫商。老犹苟禄宁良计，病悟休心是秘方。想见亲朋迟归楫，为翁补漏𣃁空荒。
恩纶蜚下汉江滨，特许襄民借寇恂。千里江山皆动色，列城条教再生春。灌瓜夙稔安边策，茹草宁无待哺民。方倚金城亲邵父，近君宁惜小逡巡。
诗律宁惟似变风，姓名久矣御屏中。逢辰千载合致主，入梦九华仍插空。铁瓮倚听新号令，铜蹄终舞旧儿童。烦𣂏叶气成丰岁，却簉皋夔侍舜瞳。
肯优襄岘劣南徐，行止平时每裕余。荷紫端宜冠鸳鹭，飞黄犹似顾蟾蜍。缅怀夜烛赓清唱，况许春郊载后车。从此追陪得如愿，重分膏馥泽空虚。
先生一笔将诗坛，庋匮珠玑底坐悭。平日鸥盟当未憗，于今雁足每空还。传抄可但闻平水，老瘦从知笑饭山。缓带轻裘祇常日，千篇破竹定乘闲。
自分迂愚著海滨，诸公荐力漫忱恂。摧颓晚境空多感，局缩穷山亦再春。故里归耕虽有约，中田敬馌遂无人。何由消破愁千斛，甓社春浓莫计巡。
名德谁今挺古风，人嗟汲直合居中。挥毫有物鬼落胆，与世无心云度空。倚听金銮拜新渥，又烦竹马走群童。贝宫风露鳌峰月，行矣辉华映两瞳。
高郎笔势未姑徐，千纸珠玑欬唾余。春兴漂萧陵野马，夜窗清绝冰金蜍。诸公交口传黄绢，蜚诏褒贤定赤车。亦使穷山拜嘉惠，衰翁击节正冯虚。
倒海翻湖袖手观，揆子才思坐天悭。愁攻心折仍无赖，债压头低不办还。坐想赓酬联白璧，祇令翘企仰高山。拙疏却喜便衰病，赢得萧斋尽日闲。
衣囊缄𫔎竟胡为，祇与偷儿便挈携。髻重得无猜祖珽，璧亡遮莫议张仪。馆人求屦古未免，有力负山人得知。不用经营办春服，旧纫兰芷扈玄蓠。
向来忠信倚垣墙，诲盗如今坐慢藏。望意漫言疑圣智，奇文不合吐光芒。玉川空屋遭窥瞰，子敬青毡果在亡。赖有平生千牍在，未妨攟载作归装。
穷乡洗眼挹清扬，凛若重登月旦堂。骥子凤雏端不苟，吏能儒业况兼长。简孚首解秋荼密，襞积仍熏古锦香。我亦床头一经在，自公正欲共平章。
少年场里独鹰扬，他日悬知玉作堂。小试问囚穷两造，徐看载笔擅三长。得诗遽眩珠玑烂，玩味还疑齿颊香。风月无穷才不尽，坐须乔木拥千章。
帅幕群才赖激扬，衰迟犹喜后升堂。雷封局缩聊偿债，衮字褒嘉但寸长。再试真成不龟药，九言终佩辟邪香。龙门梦断谁知己，几诵桑阿赋末章。
衰宗如此况他扬，碌碌诸雏欠肯堂。薄宦幽忧殊未醒，故园归梦可胜长。杯盘顿顿家鸡嫩，翁媪呜呜社酒香。犹记比邻笑行客，夏畦龙断为金章。
诗语庸非自播扬，流传朋旧定哄堂。儒书投老空成癖，舞袖平生不解长。黄鸟啄残丹杏颗，清风摇动绿筠香。山城寂寞便吾懒，劣胜精神弊句章。
俗里毫丝起抑扬，请君时闭读书堂。渭清肯混泾流浊，凫短徒忧鹤胫长。千载流传防造次，百年表立要馨香。了知此印君堪付，过眼尨凉忽报章。
苏李宗风我举扬，少陵公按子开堂。官曹此地文书省，诗社从今日月长。山滴晓烟收后翠，莲漂天女戏时香。可孤煮餠分彊韵，正使铜花涩印章。
腰钱几夜梦维扬，上雨傍风祇此堂。人笑铅刀那用割，自知袜线岂能长。课诗坛畔独飞动，问字人来且碧香。径欲披衣还旧隠，二天宁久溷苏章。
帝旅曾观武事扬，如君文势整堂堂。了知一笔无前古，坐遣诸生丧所长。丹桂高攀霄汉迥，捷书西下姓名香。贝宫鳌禁应余地，看展平生补衮章。
瞑绿园亭小雨晴，病翁双眼为谁明。柳如张绪不殊昔，竹与子猷相对清。门下鸟乌无客到，壁栖蛇蚓又诗成。回头溪友千山阻，更向何人话此情。
世涂岂必尽笼囚，自是迂疏拙应酬。簿领婴心宁素志，梦魂何日不沧洲。揆吾温饱儿堪托，平昔行藏妇与谋。已判来年拂衣去，寄言亟办钓鱼舟。
萍梗漂浮已老翁，归来差乐未终穷。稻田取足随丰歉，花圃逢春自白红。禅老版头容客饱，臧孙鼎足祇墙东。更闻名酒新传法，诗外棋边莫放空。
陶谢前踪一笔追，掀天声价旧风驰。瑞时不数九文羽，换骨疑餐三秀芝。蜚电烛岩方左席，明珠照乘忽清漪。裹创瞢欲凌坚阵，可讳含毫不自持。
纷纷过眼甚螽斯，胆掉惊逢骥𫘧驰。献替付君温省树，朝晡还我故山芝。荆江蜀栈聊舒啸，卷耳思齐正采诗。回首定传天上信，囊荷知傍紫皇持。
冥搜成癖漫勤斯，缅想骚人正坐驰。点化今逢万金剂，神奇蒸出九华芝。三吴才隽应焚砚，万里风烟尽入诗。盍与元刘论伯仲，未容郊岛更矜持。
左顾衰翁底取斯，转头归马又西驰。賸催阿买抄新稿，大胜斋房纪瑞芝。乐岁人家皆有酒，高秋天气总宜诗。霜花露菊留迎客，预戒西成省控持。
饱食频频祇鸒斯，可堪迅景隙驹驰。不逢犹是桐为弩，当价胡宁菌作芝。天籁寂时三弄笛，楚山穷处四愁诗。将坛可复宜衰病，此柄须君为主持。
历块飞黄可得追，加鞭十驾浪驱驰。不应猗顿怀周朴，敢向天仙话土芝。晚傍涪翁观落笔，了知高叟固为诗。谬为恭敬吾何取，政恐龙泉有倒持。
登临一拟豁心胸，着我松窗竹屋中。宛是官曹缚雕虎，不容尘眼到飞鸿。绵延天际应平碧，孤负林梢抹嫩红。俛仰去年舒啸地，解衣聊复近熏笼。
檐外云深雨合围，此行不叹始谋非。对君便是苏端过，把酒曾无御叔讥。红湿烟郊思散策，寒欺病骨旋添衣。了知未尽山阴兴，共作冲泥傍险归。
蕙兰洲北观山头，未暇寻盟访旧游。自笑春来多病过，静无人处但诗愁。遥知联辔穷幽胜，更想簪花賸献酬。报答东风应得句，奚奴亟肯寄侬不。
缥缈云藏羽客庐，不妨寻胜小踟蹰。鸱夷载酒鶑花处，古锦囊诗簿领余。百和风轻吹欲醉，万山岚凝对凭虚。谭间定笑衰慵客，竹屋高舂尚枕书。
后溪分占羽觞浮，雷隠欢声半棹讴。况我闲官似犀首，为渠领客作鳌头。玻瓈影里妆光腻，桃李香中步障留。病骨得晴堪近酒，与君同拜醉乡侯。
杜若洲边卓旆旌，佳晨一醉万金轻。春光仅有一分在，天气可能三日晴。解道兰亭亦陈迹，肯吟楚些怆幽情。人生到处皆儿戏，笑看争标鬭两鲸。
蕙风花气雨余天，报答融和玉作船。壮岁自能鸜鹆舞，老狂犹有柘枝颠。群鸿翩度昆昭锦，双凤翔从玉井莲。起我少时豪侠兴，未甘诗客号臞仙。
矞云非雾霭飞浮，满听游人载路讴。痛饮君能判濡首，新翻我亦办缠头。羽觞潋滟风微度，翠盖蹁跹晚尚留。且倩银钩写陈迹，未须诗律压刘侯。
北来青翼导霓旌，翩若凌云鹤驭轻。烟柳困眠才寤晓，露花酣醉正熹晴。献之能赋虽辞罚，楚客同醒恐不情。豪兴尚堪追少隽，漏卮灌酒鲙长鲸。
透幕穿帘香雾浮，行云低影傍清讴。游人是处歌鼓腹，佳客伴翁吟掉头。令节可孤三日醉，归期犹有一春留。诗坛酒会容先歃，莫问将军老不侯。
亏成久不挠心旌，老阅人间百事轻。却笑平生甘淡薄，每缘行乐问阴晴。羽觞饧粥同春事，卧醉行歌见俗情。击钵更遭强敌困，可能赤手控奔鲸。
起依筇竹似桴浮，改就新词却自讴。囊锦斩关聊袖手，酒兵推户且扶头。东风已拆红踯躅，碧树更啼黄栗留。醒醉醉醒殊未沬，不应通守羡通侯。
步屧巉岩屏骑旌，松风茵露为谁轻。已无桃李擅春事，忽有鸟乌啼晚晴。羽客不妨同水厄，宿酲端解败诗情。开缄又拜同寮赐，锦段中含掉尾鲸。
新酿开缸渌蚁浮，旧辞仍缺唾壶讴。宦涂要处难插手，诗社丛中常引头。倒载肯陪山简醉，反关莫厌孟公留。秋田粗可供佳客，不比封君亦素侯。
翰墨场中对抗旌，黄陈一笔万钧轻。武安屋瓦秋鼙震，湘水波光夜月晴。沮洳求鱼真自笑，渚涯向若倍驰情。吾生恨落任公后，不见投纶掣海鲸。
尸祝代庖良过矣，即今坐啸免謿讴。陶朱计食鱼万尾，景略有儿牛十头。甫里过从劳梦寐，辋川归去忌迟留。大弨一弛吾通袖，冷看逢蒙中射侯。
韵语联翩到浚旌，楚珩非重夜光轻。吟成品物回春态，诵处东风放晓晴。抖擞锦囊娱我老，涤除愁斛见君情。固应诗胆骜无本，刺手霜牙摩怒鲸。
洞里鶑花别有天，为渠蘸甲上金船。舞姝贪看尘生袜，饮兴浑忘雪满颠。弄影竞垂三昧手，倚风疑袅五枝莲。广寒再阅霓裳罢，笙鹤飞来未是仙。
人间穷达命污隆，作意功名欲捕风。但见刘班误车子，何曾邓禹笑王融。官曹得饱余何事，书课乘闲亦隽功。少待莼鲈付张翰，一溪风月放船篷。
棋枰诗课忆同堂，转首暄寒几蔀章。每叹羁离念陈迹，更因衰病感流光。亟催江鹢休停棹，已信溪禽不乱行。鱼澳芋区真好在，连宵归梦为谁长。
士价如君定玉堂，陈陈腹笥汉文章。即今彩笔春争媚，它日青藜夜有光。诗力不劳凌汝辈，才名况自溢班行。清篇见属吾何取，愧闯辞坛阙寸长。
百镒籯金数仞堂，何如盥手颂佳章。夺胎信自非凡剂，献佛当知便放光。斤运向来车合辙，影斜还惜雁分行。衰年离绪谁禁得，镜里新丝莫计长。
小家茨竹即为堂，暇访深林索豫章。平日床头但周易，看人笔落便灵光。庳隆赋质嗟多样，良楛论材要当行。莫向黔娄问奇货，长沙舞袖可能长。
交情凛凛久弥坚，游旧何人似子贤。别去漂零各天末，喜今谭笑复樽前。德人政用宽幽独，归路胡宜更后先。弹压山川须妙语，不妨排日为君编。
簿书丛里久囚拘，鸥鹭群边忽自如。白傅已甘多病过，安仁况复悼亡余。归田且办充肠米，遮眼非无插架书。如子功名方迫逐，未应偕我问樵渔。
蜀栈荆江志未酬，两京直拟笑谭收。仅容孱后存酅祀，谁遣东吴解魏仇。制敌岂应无法正，为谋不合有谯周。伏龙祠上长烟霭，愤气堂堂恐未休。
客子修程未息肩，江山佳处小留连。醉临庾亮楼前月，梦闯回翁洞里天。形势盘萦蹲虎凤，轮蹄隠轸度丝弦。登高欲赋还东望，楚些无因唤谪仙。
已办求田问舍谋，登临那复更悲秋。蟹肥与客争先把，稻熟催儿彻晚收。霜后峰峦添峭措，波间鸥鹭剧风流。寰中胜处天应惜，付与痴儿祇暗投。
步寻松筿款谽谺，忽到孤山处士家。十顷苍鳞漾墙角，一钩寒玉插檐牙。杯行不乏红丝鲙，饭了仍供白露芽。把臂倾舒吾已怯，又分离绪上归槎。
橘颂精灵杂远游，如君信是古诗流。吴门肯问鲈鱼鲙，东武当营燕子楼。有底挥毫挟风雨，定知贮腹尽阳秋。即看珥笔鸳鸾右，莫漫江城诧狎鸥。
他日犹能说宦游，老禁多病厌漂流。近临西蜀窥鲛室，旧傍东溟看蜃楼。归计已嗟霜蟹晚，吟声闲伴候虫秋。尘冠径欲留神武，万顷苍茫漾白鸥。
小驻江干接隽游，渭清泾浊可同流。假真笑我陈惊坐，造妙推君赵倚楼。姓字已高时辈上，功名尤忌鬓毛秋。等闲莫学金华伯，碧水如天拟梦鸥。
仕涂决矣息交游，姑向林泉访胜流。短褐直甘乘下泽，异乡终胜赋登楼。惊心梦境檀槐战，屈指乡园秫稻秋。雉翳龟燋缘有用，未闻金弹中沙鸥。
峩峩冰港仅通舟，策策霜风透重裘。良为予来真好事，小留君住得销忧。可无谭笑传觞处，賸有烟云洒笔头。保社相娱倚公等，暮年干禄判悠悠。
交游过眼亦班班，四子声猷岂易攀。百里来羞长翁赆，片言仍解相公颜。事乖雅意畴忘叹，我已南驱子北还。继此开樽讲德处，定知矫首向云山。
欺梅泻竹透承尘，荧侮东风似妒春。匝地闾阎皆种玉，插空楼观忽镕银。窗明尚忆耽书夜，身曲谁怜旅食人。亲见飞仙下瑶检，诸公居处与天邻。
君家朱合隔嚣尘，可欠宾筵兰蕙春。横草定铭鞮汗石，穿杨新赐上方银。几时酾酒招嘉客，不假倾囊得丽人。莫坐风悭仍雨涩，祇将诗笔诧无邻。
班荆同冒软红尘，一种东风两样春。隽饮放君颜似赭，幽居怜我鬓如银。简编自诳供良夜，要襋渠今有好人。把酒若歌归缓缓，不妨折简唤东邻。
诗客胸襟旧绝尘，惠然分我一缄春。裁成蜀国添花锦，贵重丹砂伏火银。暮雨朝云知有梦，琼枝璧月可无人。要须共醉彭宣酒，莫诿忘情宋玉邻。
珠轩绣毂辗香尘，回首西湖罗绮春。便合行歌访花柳，可辞买笑费金银。清吟自属当千客，劝醉那无第一人。肯学孤山旧居士，平生诗酒祇僧邻。
孰知妙语析微尘，细写都城浩荡春。向我能分赵城璧，为君还缺唾壶银。平时宦路甘违俗，投老诗声更后人。枘凿推敲有砭剂，不劳千万得芳邻。
襟袂犹缁客路尘，攀追强踏帝城春。落身穷僻才全璧，敌己游从半佩银。枉却近臣开荐口，颇尝内地著痴人。君看捉笔青灯夜，得句欢呼聒四邻。
倚俟新年转化钧，昼方三接径抽身。平时但有凝香梦，盛世那无勇退人。滕合宾筵时可醉，金华诗令看重新。盍思远迩商霖望，不但淮乡有涸鳞。
谈间宾客重宣州，到后儿童敬细侯。薤本击彊休领㧛，棠阴问俗见风流。湖连市屋疑丰乐，江绕城𬮱似石头。鸥鹭要盟公莫信，江湖祇许半年留。
灯火通衢苦未稀，望仙桥外独归时。风梳御柳娟娟浄，月傍觚棱故故迟。隠地轮蹄忘夜旦，几家楼合不金丝。时平睿泽天无外，帝力何曾尔辈知。
天瓢挹注拱仙官，更阅诗仙锦绣端。离合不忘车笠誓，留传当并画图看。玄谭想有蛟龙听，得醉仍均客主欢。俛仰谪仙三百载，从知乐事继今难。
春意温然侍上官，松醪更劝语更端。行厨賸遣黄头载，下客何曾白眼看。杰在汉庭方眷注，功将周室更祗欢。孰知末至慈恩旧，老境犹歌行路难。
聚首论年不计官，寥寥故事复开端。俯容我辈输心语，更遣时流洗眼看。庾亮宾筵无尽兴，昌黎文饮有余欢。舍人妙句还新样，白雪赓酬政自难。
古寺周围锦树窠，清湖演漾曲尘波。偷闲已计三餐反，败兴其如一雨何。政复小孤鸥鹭约，未妨来校鲁鱼讹。春光尚有三之一，徐办苏堤一再过。
天将宿雨净春空，却著湖山鼓吹中。载酒言辞藉花伴，运斤来看斲泥工。前身师定参寥子，拙宦吾今张长公。俛首人间皆长物，未妨分飨北窗风。
芒鞋明日踏晴沙，肯学渠侬走狭斜。天井巷前休倦足，暗门城外把煎茶。暂同佛屋僧庖饭，徐访姚黄魏紫花。要及钱唐尚留钥，共揄吟袂缓归家。
一笑成行不待营，可无条约谂同盟。盘餐取饱真君事，杯酒邀欢太俗生。拨冗得闲殊自乐，吸光饮渌不胜清。即今冷眼聚蚊梦，彼此劣优君试评。
问舟初立柳汀沙，云日升空渌影斜。诗橐耻随金埒客，蔬肠未厌玉川茶。青湖波外方游女，翠幄丛间亦晚花。小待春归箫鼓静，还容襆被款禅家。
尘中谁定免营营，鹭渚鸥沙且旧盟。夙世林逋漫千首，逢人圆泽悟三生。扣门喜共僧窗饭，斲句犹能镜样清。身世已抛春梦外，更于文字措讥评。
奕奕长篇间短吟，子綦天籁伯牙琴。几人不溺西昆体，老我亲聆正始音。得宝浑惊探骊颔，换金当复售鸡林。还诗正恐非子助，昼易忘饥夜易深。
几夜徒劳梦帝宸，行赀已橐更逡巡。北山祇合追逋客，南道于今欠主人。表表德名当世重，堂堂公议有时申。继今重策冲霄足，鹗表胡宁后隠沦。
节中应接可辞烦，客子回车重慨然。比我过秦应一笑，想君出峡富千篇。前知此别非久别，定复新年胜故年。红药紫薇方次第，莫占风色问春田。
落手新诗吮复吟，自甘壁角挂枯琴。祈光已吸金茎露，张野俄聆帝乐音。疗我平生风雅渴，放君高步隽英林。人间梦想珊瑚树，龙护灵湫万仞深。
老誓捐书断苦吟，君苗笔砚戴逵琴。因君又试推敲手，揆我终惭缴绎音。漫作蠹鱼餐朽策，倏听鹎𫛥语中林。肉台盘客曾丁字，碧酒留宾听浅深。
平时莲实吾羊枣，日饫甘寒不自疑。病恐伤生严食事，居多节口甚婴儿。舌融沆瀣诗能说，手掬珠玑我属思。对酒移风劳想像，静看千柄泛前池。
诗到衰翁耐病时，辟渠三舍更何疑。才高王俭幕中隽，气慑孙郎帐下儿。向我论交得无意，他时怀旧更长思。莲茎把玩不为腹，羡杀逢人饮上池。
水豢山肤自土宜，况邀从事到青齐。宾筵大嚼宁虚口，灶妇深颦想噬脐。烂醉岂无醒酒鲙，明朝重阅不鸣鸡。扶头更忆松江晓，旋买鲈鱼薤捣虀。
将命长须脚未移，联翩客马已来齐。菊花旋采浮云液，罗幕宽围护麝脐。醉里有诗皆虎凤，区中无物不虫鸡。主宾等是龙津客，未分金鳞卧瓮虀。
一昨西风散马蹄，肯如接淅去东齐。人家炊玉香馥鼻，禾垅如云高过脐。饮隽不无惊渴虎，醉归同约候鸣鸡。二卿好客家声在，遮莫茅柴荐韭虀。